title: Soissonsin taistelu (923)

text: Kruununtavoittelija Robertin joukot olivat leiriytyneet Soissonsiin. Kaarle marssitti joukkonsa sinne ja hyökkäsi sunnuntaina 15. kesäkuuta 923. Käydyn taistelun kerrotaan olleen suuri. Tarinan mukaan Kaarle ja Robert kävivät taistelun aikana oman kaksintaistelun, joka päättyi Kaarlen voittoon ja Robertin kuolemaan. Todennäköisesti Robertin tappoivat kuitenkin tavalliset sotilaat. Laillinen kuningas oli saavuttanut etulyöntiaseman, mutta Robertin poika Hugues Suuri onnistui kokoamaan rivit ja kääntämään taistelun kapinallisten voitoksi. Kaarle joutui pakenemaan henkensä kaupalla, sillä Hugues Suuri, Robertin miehet ja häntä kannattaneet ylimykset pyrkivät sinnikkäästi surmaamaan Kaarlen. Kaarle pakeni aina Belgiaan saakka.


title: Soissonsin taistelu (923)

text: Pako edelsi kuninkaan lopullista suistumista vallasta. Kaarlen palatessa Belgiasta Vermandoisin herttua Herbert II houkutteli tämän vieraaksi linnaansa Saint-Quentiniin, joka sijaitsi Sommen varrella. Herbert oli yksi Kaarlea vastaan kapinoineista ylimyksistä, mutta nyt hän vannoi kuninkaan olevan turvassa. Kaarle luotti Herbertiin, mikä oli virhe, sillä tämä pidätti kuninkaan ja sulki hänet vankilaan loppuiäkseen.


title: Soissonsin taistelu (923)

text: Heinäkuussa 923 Robert I:n vävypoika, Burgundin herttua Rudolf kruunattiin kuninkaaksi. Rudolf pani pian vankilassa olleen Kaarlen viralta.


title: Soissonsin taistelu (923)

text: Saksan kuninkaan Henrik I Linnustajan tuki Kaarlelle ei ollut ollut pyyteetön. Henrik oli laskelmoinut kruunusta käydyn sodan heikentävän frankkeja. Hän onnistui valtaamaan Lothringenin takaisin Saksalle vuonna 925.


title: C. P. Snow

text: Charles Percy Snow (15. lokakuuta 1905 – 1. heinäkuuta 1980) oli englantilainen fyysikko ja kirjailija, joka hoiti myös useita tehtäviä brittihallinnon palveluksessa. Hän on kirjoittanut 11-osaisen romaanisarjan "Strangers and Brothers", jonka pohjalta on tehty televisiosarja "Veljet ja muukalaiset", sekä tietokirjan "Kaksi kulttuuria" vuonna 1959 pitämänsä luennon pohjalta, jossa hän tarkasteli tieteilijöiden ja "kirjallisten intellektuellien" välistä juopaa.


title: C. P. Snow

text: Kahden kulttuurin käsitteeseen on sittemmin usein viitattu keskusteltaessa tieteen asemasta yhteiskunnassa sekä erityisesti luonnontieteiden ja humanististen tieteiden välisestä suhteesta.


title: C. P. Snow

text: Snow oli paroni ja sai CBE -arvon.


title: Terttu Jurvakainen

text: Terttu Kaarina Jurvakainen (s. 17. heinäkuuta 1939 Muhos) on suomalainen taidemaalari, runoilija, kesänäyttelyiden järjestäjä ja taidevaikuttaja. Jurvakainen tekee voimakkaita ja värikylläisia maalauksia.


title: Terttu Jurvakainen

text: Jurvakainen opiskeli grafiikkaa Helsingin työväenopistossa Erkki Hervon johdolla vuosina 1966–1967, Vapaassa taidekoulussa vuosina 1966–1967 ja kävi taidemaalauskurssin Limingan taidekoulussa vuonna 1965. Hän debytoi taiteilijana Helsingissä vuonna 1967.


title: Terttu Jurvakainen

text: Hän on pitänyt runsaasti taidenäyttelyitä ja julkaissut useita runokokoelmia. Runoilijana hän voitti J. H. Erkon palkinnon vuonna 1968. Jurvakainen on julkaissut kaksitoista runokokoelmaa, joissa on mukana kuvia hänen maalauksistaan.


title: Terttu Jurvakainen

text: Runoilijana ja kuvataiteilijana Jurvakainen on palkittu useilla taidepalkinnoilla ja apurahoilla. Vuonna 2009 hänet vihittiin Oulun yliopiston kasvatustieteen kunniatohtoriksi ja vuonna 2010 hän lahjoitti 26 teostaan Oulun yliopistolle.Vuonna


title: Terttu Jurvakainen

text: 1993 hän lahjoitti Muhoksen Terveyskeskukselle 26 maalausta.


title: Terttu Jurvakainen

text: Jurvakainen on Taidemaalariliiton ja Oulun taiteilijaseura 63 Ry:n jäsen.


title: Terttu Jurvakainen

text: Terttu Jurvakainen on pitänyt Muhoksella yksityistä Taidegalleria Terttu Jurvakainen -nimistä taidegalleriaa 40 vuotta ja kutsuu vuosittain galleriansa kesänäyttelyihin tunnettuja ja nousevia taiteilijoita.


title: Terttu Jurvakainen

text: Hänen ensimmäisestä yksityisnäyttelystään on kulunut 50 vuotta. Näyttely oli Helsingissä Bulevardilla Bäcksbackan Taidesalongissa 1967. Hän on pitänyt lukuisia näytelyitä kotimaassa ja ulkomailla ja


title: Terttu Jurvakainen

text: osallistunut moniin yhteisnäyttelyihin kotimaassa ja ulkomailla.


title: Taidegalleria Terttu Jurvakainen

text: Taidegalleria Terttu Jurvakainen on yksityinen taidegalleria, jota taidemaalari Terttu Jurvakainen on pitänyt Muhoksella neljäkymmentä vuotta. Galleria sai alkunsa vuonna 1977, kun Terttu Jurvakaisen isä talousneuvos Antti Jurvakainen päätti tyttärensä toivomuksesta rakentaa kotiinsa tilat, jonne taidemaalaritytär saisi teoksensa esille. Gallerian kahvio-osa on rakennettu vuonna 1986 ja uusin pääty avattiin vuonna 1997.


title: Taidegalleria Terttu Jurvakainen

text: Taidegalleria Terttu Jurvakainen on järjestänyt kesänäyttelyitä 1970-luvun loppupuolelta alkaen vuosittain. Kesänäyttelyissä on esillä Jurvakaisen ja kutsuttujen taiteilijoiden teoksia ja gallerian kesänäyttelystä on tullut jo käsite. Näyttelytoiminnan lisäksi galleria on vuosikymmenien ajan toiminut monien kulttuuritilaisuuksien tapahtumapaikkana ja siellä järjestetään myös konsertteja.


title: Taidegalleria Terttu Jurvakainen

text: Galleriassa on näyttelytilaa 600 m² ja näyttelytilaan sisältyy myös kahvio. Galleria on avoinna kesäisin 16. kesäkuuta - 31. elokuua ke-su kello 12-17. .


title: Michael Levitt

text: Michael Levitt voi tarkoittaa ainakin seuraavia:


title: Scooby-Doo: Merirosvoja, ohoi!

text: Scooby-Doo: Merirosvoja, ohoi! () on vuonna 2006 suoraan DVD:lle julkaistu yhdysvaltalainen animaatioelokuva, joka perustuu animaatiosarjaan Scooby-Doohon. Se oli samalla järjestyksessään kymmenes suoraan DVD:lle julkaistu Scooby-Doon elokuvasarjassa, jonka aloitti "Scooby-Doo ja saaren zombiet" vuonna 1998. Elokuvan ohjasi Chuck Sheetz ja käsikirjoittivat Margaret M. Dean, Jed Elinoff, sekä Scott Thomas. Pääosassa ääninäyttelivät Frank Welker, Casey Kasem, Mindy Cohn ja Grey DeLisle.


title: Hamburger Concerto

text: Hamburger Concerto on alankomaalaisen progressiivista rockia soittavan Focus-yhtyeen huhtikuussa 1974 julkaistu neljäs studioalbumi. Se nousi Britanniassa listasijalle 20.


title: Hamburger Concerto

text: Nimikappale perustuu Johannes Brahmsin teokseen "Variaatioita erääseen Haydnin teemaan". Kappaleeseen on myös sisällytetty kaksi ensimmäistä säkeistöä alankomaalaisesta joululaulusta "O Kerstnacht, schoner dan de dagen", joka esiintyy noin 15 minuutin kohdalla.


title: Michael D. Levitt

text: Michael David Levitt (tunnetaan myös lempinimellä "Dr. Fart") on yhdysvaltalainen gastroenterologi, jota pidetään eräänä maailman johtavista suolikaasujen tutkijoista. Hän on julkaissut alallaan yli 300 tieteellistä artikkelia.


title: Michael D. Levitt

text: Levitt väitteli lääketieteen tohtoriksi Minnesotan yliopistossa. Hän työskenteli opiskeluaikanaan myös Beth Israel Hospitalissa, Bostonissa, jossa hänen ohjaajanaan toimi muun muassa kuuluisa gastroenterologi Franz Ingelfinger. Ingelfinger suositteli nuorelle Levittille suolikaasujen tutkimusta, koska kukaan ei ollut vielä tutkinut aihealuetta tosissaan.


title: Michael D. Levitt

text: Hän liittyi Minnesotan yliopiston lääketieteelliseen tiedekuntaan 1971 ja hänet nimitettiin lääketieteen professoriksi 1975 samassa yliopistossa. Vuonna 1978 Levitt nimitettiin "Minneapolis Veteran Affairs Medical Center"in tutkimusjohtajaksi.


title: Michael D. Levitt

text: Levittin tutkimus on keskittynyt gastroenterologiaan ja hän on julkaissut tai ollut kanssakirjoittajana yli 300 alansa tieteellisessä artikkelissa. Levitt on toiminut myös useiden lääketieteellisten julkaisujen toimituskunnissa, sekä "American Pancreatic Association"in puheenjohtajana. Vierailuluennoitsijana Levitt on toiminut sekä sairaaloissa että yliopistoissa kotimaansa lisäksi muun muassa Australiassa, Ruotsissa, Britanniassa, Neuvostoliitossa, Saksassa, Espanjassa ja Alankomaissa.


title: Michael D. Levitt

text: Levittin ryhmän tutkimus on vaikuttanut muun muassa paksusuolen tähystysmenetelmiin. Paksusuolen suolikaasut voivat olla herkästi syttyviä, minkä Levittin ryhmä aikanaan totesi. Hänen ryhmänsä kehitti nestehoidon, jolla potilas voi vapautua suolikaasuista ennen paksusuolen tähystystä, ja toimenpide tapahtuu turvallisesti. Levittin ryhmän suolikaasututkimukset ovat myös avaamassa uusia uria Colitis ulcerosan ja koliikin syiden tutkimukseen.


title: Maria Duncker

text: Maria Duncker (s. 1963) on tullut tunnetuksi monipuolisesta taiteesta, performansseista ja mm. muovikasseista ommelluista kansallispuvuista. Duncker on käyttänyt esitystilanteita ja materiaaleja varsin vapaasti ja monimuotoisesti. Esimerkiksi "Pilluralli"- ja "Big City" -teokset olivat Vera Nevanlinnan kanssa tehty liikkuva camera obscura -ajelu vuosina 2000 ja 2001. Yleisö saattoi tehdä matkan pakettiautossa, jonka takaosa oli pimennetty, ja camera obscura -aukkojen kautta auton seinille heijastui ohi vilistäviä maisemia ylösalaisin.


title: Nanjingin yliopisto

text: Nanjingin yliopisto (; arkikielessä 南大, Nándà) on Nanjingissa Kiinassa sijaitseva kansallinen yliopisto, jota pidetään yhtenä maan parhaista ja opiskelija-aineksen suhteen valikoivimmista. Sen historia johtaa vuoteen 258, Yong'anin ajan ensimmäiseen vuoteen ja Wu-kuningaskuntaan, jolloin keisari Sun Xiu perusti yliopiston ja nimitti sen johtajaksi Wei Zhaon. Historian valossa Nanjingin yliopisto on siis yksi maailman vanhimmista korkeakouluista. Nykyisen kaltaiseksi moderniksi kiinalaisyliopistoksi se kehittyi kuitenkin varhain 1920-luvulla.


title: Nanjingin yliopisto

text: Nanjingin yliopisto on ollut kiinalaisyliopistojen edelläkävijöitä opetuksen ja tutkimuksen kehityksessä. Siellä otettiin ensimmäisenä käyttöön opiskelijalähtöinen opetustapa. Nanjingin yliopisto oli myös ensimmäinen kiinalaisyliopisto, joka otti vastaan sekä mies- että naisopiskelijoita. Se alkoi tarjoamaan ensimmäisenä myös tohtoriopintoja.


title: Nanjingin yliopisto

text: Nanjingin yliopistossa opiskelee vuonna 2009 yli 2 000 ulkomaista opiskelijaa. Esimerkiksi yhdysvaltalaisia opiskelijoita on siellä enemmän kuin missään muussa kiinalaisyliopistossa.


title: Nanjingin yliopisto

text: Toukokuussa 2009 avattu The Sino-Finnish Environmental Research Centre (SFERC) on Itä-Suomen ja Nanjingin yliopistojen yhteinen, viimeksi mainitun kampuksella, Nanjingissä sijaitseva ympäristöntutkimuskeskus. Se on ensimmäinen suomalaisten yliopistojen perustama etäkampus ulkomailla.


title: Aluehallintovirasto

text: Aluehallintovirasto (lyh. avi, , lyh. "rfv") hoitaa Suomen lainsäädännön toimeenpano-, ohjaus- ja valvontatehtäviä. Jokaisella aluehallintovirastolla on tietty toimialue, joka käsittää yhden tai useamman maakunnan. Sen vastuualueita ovat peruspalvelut, oikeusturva ja luvat; työsuojelu; ympäristöluvat; pelastustoimi ja varautuminen sekä opetus- ja kulttuuritoimi. Aluehallintovirastoja on seitsemän, joista yhdeksi rinnastetaan myös Ahvenanmaan valtionvirasto.


title: Aluehallintovirasto

text: Aluehallintovirastot perustettiin 1.1.2010 elinkeino-, liikenne- ja ympäristökeskusten kanssa. Ne korvasivat aikaisemmat lääninhallitukset.


title: Aluehallintovirasto

text: Hallituksen asetus aluehallintovirastoista sai osakseen arvostelua muun muassa siksi, että aluehallintovirastojen nimet ovat epäjohdonmukaisia ja vievät harhaan. Julkisuudessa ihmeteltiin myös sitä, ettei uudistusta tehtäessä ollut haettu asiantuntija-apua esimerkiksi nimistönhuoltajilta ja -tutkijoilta eikä heidän apuaan otettu huomioon, kun sitä tarjottiin.


title: RoboCop (sarjakuva)

text: RoboCop on vuosina 2003–2006 ilmestynyt Avatar Pressin julkaisema 9-osainen RoboCop-sarjakuva, jonka loi Frank Miller. Tarinat pohjautuivat Millerin käyttämättömiin ja sensuroituihin RoboCop 2 ja RoboCop 3 elokuvien käsikirjoituksiin.


title: RoboCop (sarjakuva)

text: RoboCop jatkaa sotaansa vanhan Detroitin rikollisia vastaan, mutta hänen ihmissielu kummittelee sympaattisella omallatunnolla, sekä menneen elämän muistoilla. Kun RoboCopin luojat ja lahjoittajat OCP:llä saavat tietoonsa hänen ongelmat, yhtiö päättää syrjäyttää entisen superpoliisinsa. Nyt RoboCop ja hänen sisukas parinsa Anne Lewis joutuvat taistelemaan Detroitin katurikollisten lisäksi OCP:n uutta superpoliisia vastaan, joka ei tunne armoa.


title: Theodoros Kalliopas

text: Theodoros Kalliopas () oli Ravennan eksarkki vuosina 643–n. 645 ja uudestaan 653–n. 666.


title: Theodoros Kalliopas

text: Kalliopaksen ensimmäisestä valtakaudesta ei ole muuta tietoa, kuin että hän seurasi Isaakios Armenialaista 643 ja hänen jälkeensä tuli Plato n. 645. Hän palasi virkaan Olympioksen kuoltua vuonna 652. Kalliopas matkusti Roomaan, jonne hän saapui 15. kesäkuuta 653. Hän suisti tuolloisen paavin Pyhä Martinus I:n valtaistuimeltaan monoteletismista käydyn kiistan takia ja yritti saada roomalaiset äänestämään tilalle uuden paavin. Näin tapahtui kuitenkin vasta seuraavana vuonna, kun Pyhä Eugenius I valittiin paaviksi. Vuoteen 666 mennessä Kalliopaksen tilalle eksarkiksi tuli Gregorios.


title: Fimreiten taistelu

text: Fimreiten taistelu oli Sognevuonossa lähellä Fimreiten kylää Norjassa käyty meritaistelu, joka ratkaisi Norjan kuninkuuden. Sverre Sigurdinpoika tavoitteli Maunu Erlinginpojan kruunua taistelussa, joka käytiin 15. kesäkuuta 1184.


title: Fimreiten taistelu

text: Färsaarilta saapunut Sverre väitti olevansa 1136-1155 Norjaa hallinneen Sigurd II Munnin poika. Sverre ryhtyi tavoittelemaan kruunua Birkebeiners-kapinaliikkeen avustamana. Sota kesti noin 10 vuotta, kunnes Sverre hyökkäsi Maunun veneiden kimppuun Sognevuonossa. Perinteiseen tapaan Maunun veneet oli sidottu kiinni toisiinsa, jolloin niistä muodostui yksi suuri laivasto. Sverren kapinalliset käyttivät tätä hyväkseen ja hyökkäsivät yhden veneen kimppuun kerrallaan, pakottaen veneen upotessa puolustajat hyppäämään seuraavaan veneeseen. Näin lopulta veneet upposivat puolustajien painon käydessä viimeisille veneille liian suureksi. Maunu kuoli miestensä mukana ja Sverrestä tuli uusi hallitsija.


title: Francis Durbridge

text: Francis Henry Durbridge (25. marraskuuta 1912 Hull – 11. huhtikuuta 1998 Lontoo) oli brittiläinen radiokäsikirjoittaja ja rikoskirjailija, joka tunnetaan yksityisetsivä Paul Templen luojana.


title: Francis Durbridge

text: Durbridge opiskeli Birminghamin yliopistossa, jonka jälkeen hän elätti itsensä päätoimisena kirjoittajana, lukuun ottamatta lyhyttä aikaa, jona hän työskenteli osakevälityksen parissa. Ensimmäinen Durbridgen kirjoittama radiokuunnelma, "Promotion", esitettiin jo hänen opiskeluaikanaan. Ensimmäinen Paul Temple -kuunnelma, "Send for Paul Temple", esitettiin keväällä 1938. Kaikkiaan Durbridge kirjoitti 20 Paul Temple -kuunnelmaa kolmenkymmenen vuoden aikana. Lisäksi Durbridge kirjoitti 12 Paul Temple -romaania ja 23 muuta kirjaa.


title: Cornwallinsaari (Nunavut)

text: Cornwallinsaari on pienehkö saari pohjoisessa Kanadassa, Nunavutin territoriossa. Saari on yksi Kanadan arktisista saarista. Saaren pohjoispuolella sijaitsevan Amund Ringnesin saaren erottaa Hendrikseninsalmi, eteläpuolella, Belcher kanavan eteläpuolella sijaitsee Devoninsaari. Saari on suurin kuudesta Ellesmerensaaresta itään sijaitsevassa Norwegian Bay -lahdessa olevasta saaresta, muut saaret ovat Buckingham, Ekins, Exmouth, Graham, ja Table.


title: Cornwallinsaari (Nunavut)

text: Saaren pinta-ala on noin 2 358 km². Saaren pituus on noin 90 km ja laveys noin 30 km. Saaren korkeimmat huiput ovat pohjoisrannalla sijaitsevat McLeod Head, 400 m ja Mount Nicolay, 290 m merenpinnasta. Muita merkittäviä pinnanmuotoja saaren rannoilla ovat Northeast Point ja Gordon Head idässä, Pell Point ja Cape O'Brien etelässä ja Cape Butler lounaassa.


title: Cornwallinsaari (Nunavut)

text: Saaren löysi ensimmäisenä eurooppalaisena Sir Edward Belcher 30. elokuuta 1852. Hän nimesi saaren Walesin prinssin ja Cornwallin herttuan Edwardin mukaan. Saarella ei ole pysyvää asutusta.


title: Juhani Sams

text: Juhani Sams (s. 4. syyskuuta 1956 Joutsa) on entinen suomalainen keskimatkojen juoksija. Hän edusti Joutsan Pommia.


title: Juhani Sams

text: Sams karsiutui alkuerissä Milanon sisäratojen EM-kilpailujen 1978 800 metrin juoksussa. Hän edusti Suomea aikuisten maaotteluissa vuosina 1975–1978 sijoittuen parhaimmillaan toiseksi ulkoratamaaottelun 800 metrillä Bydgoszczissa 1977. Kalevan kisoissa hän saavutti 1 500 metrillä kultaa Kokkolassa 1978 ajalla 3.47,32 ja hopeaa Tampereella 1977 ajalla 3.42,53. Sisäratojen SM-kilpailuissa hän voitti 1 500 metrillä kultaa 1975 (käsiajalla 3.48,5) ja 1977 (ajalla 3.50,03).


title: Sousafoni

text: Sousafoni on tuuban sukuinen vaskipuhallin, jota käytetään bassoäänten soittamiseen. Pitkäkaulaisen sousafonin tarkoitus oli saada tuuban ääni kuulumaan paremmin soittokunnan takarivistä, ja sitä käytetään etenkin marssisoittimena. Soittimen putken paksuin osa kiertää soittajan ympäri eli soittaja on ikään kuin torven "sisällä". Sousafonia on helpompi kantaa marssiessa kuin tavallista tuubaa.


title: Sousafoni

text:
Soitin on amerikkalaista alkuperää ja sen lanseerasi kuuluisa muusikko ja orkesterinjohtaja John Philip Sousa.
Hänen mukaansa soitin saikin nimensä.


title: Sousafoni

text: Suomessa sitä käytti eräänä tunnetuimpana Eero Lauresalo (ent. Lindroos) joka soitti Humppa-Veikot -orkesterissa.


title: Sousafoni

text: Monissa lastenanimaatioissa soitetaan "tuubaa", joka onkin oikeasti sousafoni.


title: Kookosmedestäjä

text: Kookosmedestäjä ("Anthreptes malacensis") on Kaakkois-Aasiassa tavattava medestäjiin kuuluva varpuslintu.


title: Kookosmedestäjä

text: Kooltaan kookosmedestäjä on noin 14 cm. Kookosmedestäjäkoiraan päälaki ja selkä ovat väriltään kiiltävän sinivihreät. Pään sivut ovat ruskehtavan vihreät. Pyrstö ja siipien kupeessa oleva laikku ovat koiraalla violetit. Siivet ovat väriltään punaruskeat. Lajin kurkku on vaalean ruskea ja vatsa on kirkkaan keltainen. Naaras on vaatimattomamman värinen. Selkä on ruskea ja vatsa kirkkaan keltainen.


title: Kookosmedestäjä

text: Kookosmedestäjään tavataan alueella, joka käsittää Sundasaaret, alueen Myanmarista Laosiin ja Filippiinit. Kookosmedestäjät elävät rannikkoalueiden metisen reunamailla, maaseudun viljelyalueilla ja puutarhoissa.


title: Kookosmedestäjä

text: Kookosmedestäjät rakentavat päärynänmallisen pesänsä puuhun ruohoista ja kasvikuiduista. Naaras munii kaksi munaa, joita haudotaan kaksi viikkoa.


title: Kookosmedestäjä

text: Ravintonaan laji käyttää sitruspuiden, mistelin ja muiden kasvien mettä sekä hyönteisiä ja hämähäkkejä.


title: Jussi Heikkilä

text: Jussi Heikkilä voi viitata seuraaviin henkilöihin:


title: IK Örnen

text: IK Örnen (Örnen) on Suomen vanhin, vuonna 1933 perustettu, suunnistuksen erikoisseura. Kaksikielisen IK Örnenin lajina on lisäksi ampumahiihto.


title: IK Örnen

text: Seura on voittanut Jukolan viestin vuosina 1951 ja 1971. Suunnistaja Rolf Koskinen on edustanut seuraa.


title: Päivikki

text: Päivikki on suomalainen naisen etunimi, jonka nimipäivää vietetään 16. kesäkuuta. Päivi-nimen esimuoto on suomen kielen "päivä"-sana. Päivikin nimipäivä oli vuodesta 1929 lähtien 30. kesäkuuta, mutta vuonna 1950 se siirrettiin kesäkuun 16. päivään, joka on myös Päivin nimipäivä. Väestörekisterikeskuksen mukaan Päivikki-nimen saaneita on Suomessa vuoden 2009 kesäkuuhun mennessä mennessä kaikkiaan 10 588 naista ja alle 10 miestä.


title: Päivikki

text: Päivikki on luultavasti muodostettu Päiviön sisarnimeksi. Nimi myös ilmentää vuorokaudenaikoja aikaisempien Iltan ja Aamun rinnalla.


title: Jussi Heikkilä (taiteilija)

text: Jussi Heikkilä (s. 7. toukokuuta 1952 Jyväskylä) on suomalainen käsitetaiteilija. Heikkilä käsittelee teoksissaan usein ekotasapainon häiriöitä. Kansainvälistä mainetta saaneen Heikkilän teoksia on merkittävissä museo- ja yksityisissä kokoelmissa. Hänen veljensä on sisustusarkkitehti Simo Heikkilä.


title: Jussi Heikkilä (taiteilija)

text: Heikkilä edustaa käsitetaiteen uutta sukupolvea, joka ei enää etsi taiteen määritelmää tai teoretisoi. Hän on ollut eräs suomalaisen taiteen uudistajia 1980-luvulta lähtien. Vaikka Heikkilä tuo taiteellaan esiin ekotasapainon häiriöitä, hän ei esitä tulevaisuudenkuvaa kielteisenä. Teosten hienovireisyys synnyttää katsojassa usein välähdyksenomaisen oivalluksen.


title: Jussi Heikkilä (taiteilija)

text: Teosten materiaaleina saattoivat 1990-luvun alussa olla rannalta löytynyt jäte tai myrkkylevä. Sittemmin Heikkilä on käyttänyt muun muassa sulkia ja kirjoja teostensa osina. "Pienessä lintukirjastossa" kirjat ovat siiven osia, Matterhornin ääriviivoja seuraileva 'kirjahylly' taas sisälsi vuorikiipeilykirjallisuutta.


title: Jussi Heikkilä (taiteilija)

text:
Heikkilän töissä näkyy huoli ihmisen toiminnan vaikutuksesta ja luonnon saastumisesta. Näyttelyssään "Lentämisen ihme" Jyrki Siukosen kanssa Jyväskylän taidemuseossa 2009 hänen teoksensa puhuvat käsitteellisellä ja vertauskuvallisella tasolla. Heikkilä on käsitellyt uransa alusta alkaen ornitologisia aiheita, ja hänen työskentelynssä taustalla onkin aktiivinen lintuharrastus. "Lentämisen ihme" -näyttelyssä hän on rinnastanut muuttolintujen vuotuisen saapumisen ja lähdön lentokenttien monitorien lähteviin lentoihin.
Heikkilä on taiteen kandidaatti Taideteollisesta korkeakoulusta, jossa hän opiskeli 1973–1977. Hän on opiskellut myös taidehistoriaa Helsingin yliopistossa, sekä opettanut Jyväskylän yliopistossa, Taideteollisessa korkeakoulussa ja Kiasman kiertokoulussa.


title: Ene Ergma

text: Ene Ergma (s. 29. helmikuuta 1944 Rakvere) on virolainen poliitikko ja astrofyysikko, Viron tiedeakatemian jäsen.


title: Ene Ergma

text: Ene Ergma on vuodesta 2007 Isänmaan ja Res Publican liiton varapuheenjohtaja. Hän on Viron parlamentin Riigikogun jäsen vuodesta 2003 alkaen. Hän on ollut Riigikogun puhemies vuosina 2003–2006 ja 2007–2014.


title: Ene Ergma

text: Ene Ergma on opiskellut fysiikkaa Tarton yliopistossa sekä astronomiaa Moskovan yliopistossa, josta valmistui vuonna 1984 fysiikan ja matematiikan tohtoriksi. Hän on työskennellyt professorina Tarton yliopistossa.


title: Mark Jooris

text: Mark Jooris (3. helmikuuta 1964 Burlington, Ontario, Kanada) on entinen kanadalainen jääkiekkoilija, jonka uran suurimpiin saavutuksiin kuuluu muun muassa MLH:in pistepörssin voitto kausilla 2001–2002 sekä 2004–2005. Jooris pelasi 69 ottelua SM-liigassa Porin Ässissä.


title: Mark Jooris

text: Jooris aloitti uransa yliopistoliiga NCAA:ssa edustaen New Yorkin Troysta kotoisin olevaa R.P.I. ("Rensselaer Polytechnic Institute") yliopistojoukkuetta. R.P.I. pelasi ECAC -konferenssissä. Viimeisellään kaudella 1985–1986 Jooris voitti joukkueen sisäisen pistepörssin tehdän 60 tehopistettä. Koko liigassa Jooris oli kauden yhdeksänneksi paras maalintekijä, tehden maaleja 34.


title: Mark Jooris

text: Ennätyskautensa jälkeen Jooris siirtyi Porin Ässiin, jossa kaudella pelasikin vain 27 ottelua tehoin 12 maalia ja 24 syöttöä. Seuraavalla kaudella Jooris pelasi melkein täyden kauden, jättäen pelaamatta 44 ottelusta vain kaksi. Jooris teki tehoja 63 (29+34), voittaen Ässien pistepörssin sekä ollen koko liigan pistepörssissä kolmas.


title: Mark Jooris

text: Jooris palasi seuraavaksi kaudeksi Amerikkaan. Kaudella 1987–1988 hän pelasi AHL-liigassa yhteensä vain 10 ottelua kahdessa joukkueessa. Kausi 1988–1989 meni Joorisilta kokonaan Kanadan maajoukkueessa. Jooris pelasi 52 ottelua, ja oli kauden eniten maaleja tehnyt pelaaja. Samassa joukkueessa pelasivat 15-vuotias Eric Lindros sekä 17-vuotias Kris Draper.


title: Mark Jooris

text: Jooris siirtyi Saksaan, jossa hän pelasi kahdeksan kautta, edustaen seitsemää seuraa. Kaikki kaudet hän vietti korkeimmalla sarjatasolla eli 1. Bundesliigassa, lukuun ottamatta kautta 1991–1992, jolloin hän pelasi 56 ottelua Berlin Dynamo EHC -joukkueessa. Neljä viimeistä kautta sarjan nimi oli nykyinenkin DEL.


title: Mark Jooris

text: Kaudella 1998–1999 Jooris jatkoi Euroopassa, Sveitsin National League B:ssä Servette Genevessä, jonka pistepörssin Jooris voitti. Samalla kaudella hän edusti pääsarjaseuraa Rapperswil-Jonaa, kuitenkin vain kaksi ottelua.


title: Mark Jooris

text: Kauden 1999–2000 Jooris oli pelaamatta. Jooris pelasi loppu-uransa Kanadassa MLH-liigassa, Dundas Real McCoys -nimisessä seurassa. Kuuden kauden aikana Jooris voitti liigan pistepörssin kahdesti (2001–2002, 2004–2005). Jooris esiintyi vielä Suomen mediassa, kun häntä haastateltiin tammikuussa 2007 Satakunnan Kansaan. Hän kertoi haluavansa vielä joskus valmentaa Ässiä liigassa.


title: Henrietta Lehtonen

text: Henrietta Lehtonen (s. 30. joulukuuta 1965 Tampere) on suomalainen kuvataiteilija.


title: Henrietta Lehtonen

text: Lehtonen ei ole tullut taiteilijaksi tavanomaista koulutusreittiä vaan on opiskellut alkujaan arkkitehtuuria Tampereen teknillisessä korkeakoulussa. Taiteilijan debyyttinsä hän teki 1987 Nuorten näyttelyssä Helsingin Taidehallissa.


title: Henrietta Lehtonen

text: Lehtosen teoksia on monissa merkittävissä kokoelmissa. Hänen julkisia töitään ovat "Kirjasto" (1991) Tesoman kirjastossa Tampereella ja "Sormenjälkiseinä" (1998) Linnainmaan sosiaali- ja terveyskeskuksessa Tampereella. Hänelle myönnettiin Kuvataiteen valtionpalkinto vuonna 1992. Vuonna 1993 Lehtonen sai Maija ja Urpo Lahtisen säätiön myöntämän 150 000 markan taidepalkinnon.


title: Henrietta Lehtonen

text: Lehtosen vanhemmat ovat liikkeenharjoittaja Sirkka Lehtonen o.s. Seppälä ja vaatturimestari Rauno Lehtonen.


title: Henrietta Lehtonen

text: Lehtonen soveltaa teoksiinsa eri tekniikoita, kuten maalausta, kuvanveistoa, installaatiota, kopiokonetta, videoita, valoa ja kirjailua. Hän on pannut usein teoksissaan itsensä likoon. Yhdistäessään hypnoosin ja videon hän halusi laatimiensa kysymysten kautta tavoittaa oman sisimpänsä ja ajatuksensa.


title: Eduntasoitus

text: Eduntasoitus, joka tunnetaan myös nimellä rikastumiskielto, on vahingonkorvauksen suuruuden määrittämiseen liittyvä toimenpide, jossa vahingon määrästä vähennetään korvauksen saajalle vahingosta koitunut hyöty tai vahingolta säästyneen omaisuuden arvo. Eduntasoitus on latinaksi "compensatio lucri cum damno", joka on myös eräs toimenpiteestä käytetty nimitys.


title: Eduntasoitus

text: Vahingonkorvauksen saamisen ei tulisi johtaa liialliseen hyvitykseen niin, että vahingonkärsijä olisi korvauksen jälkeen paremmassa asemassa kuin ennen vahinkotapahtumaa. Korvaus ei toisin sanoen saa muodostua todellista vahinkoa suuremmaksi. Useimmiten eduntasoituksen käyttö liittyy siihen, että vahinkotapahtuman jälkeiset korjaus- ja kunnostustoimenpiteet on tehty vahinkoa edeltävän laatutason ylittävällä tavalla tai muualta saadut korvaukset, kuten vakuutuskorvaukset, ovat jo turvanneet vahingonkärsijälle osittaisen hyvityksen. Esimerkiksi vahingoittuneella esineellä voi olla määriteltävissä oleva arvo (käyttöarvo, myyntiarvo tai tuottoarvo), joka voidaan vähentää esineen jälleenhankintakustannuksista, jos esinettä ei saada korjattua ennalleen ja on hankittava uusi esine vahingoittuneen tilalle.


title: Eduntasoitus

text: Vahingon kärsinyt saattaa vahingonkorvauksen ohella saada muuta korvausta, joka tyypillisesti on vakuutuskorvaus. Eri korvaukset pyritään yhteensovittamaan niin, ettei niiden summa ylitä korvattavan vahingon määrää. Toisin sanoen rikastumiskiellosta seuraa, että vahingonkärsijä menettää mahdollisuutensa vaatia vahingonkorvausta vahingonaiheuttajalta siltä osin kuin korvaus on saatu vakuutuksesta. Rikastumiskiellon vuoksi vahingonkorvausvelvollisuus rajoittuu koskemaan esimerkiksi vain vakuutuksen omavastuuosuuden määrää. Rikastumiskielto koskee kuitenkin vain vahinkovakuutuksia, joten henkivakuutusten yhteydessä vahingonkärsijä voi saada korvausta sekä vakuutuksenantajalta että vahingonkorvausvelvolliselta.


title: Eduntasoitus

text: Eduntasoitusta käytetään myös korvattaessa viranomaisen päätöksen aiheuttamia vahinkoja. Esimerkiksi lunastuskorvaus on eräs tällaisen pakkotoimikorvauksen laji.


title: Eduntasoitus

text: Vahingonkorvausvaatimus saattaa olla ennenaikainen, jos eduntasoituksen vaikutusta ei vielä kyetä ottamaan huomioon.


title: Eduntasoitus

text: "Vahingonkorvausta työansion menetyksestä määrättäessä otettiin vähennyksenä huomioon työntekijälle työllisyyslain nojalla maksettu työttömyyskorvaus."


title: Eduntasoitus

text: Tapauksessa työnantaja, joka oli laittomasti irtisanonut useita työntekijöitä, tuomittiin maksamaan irtisanotuille työntekijöille vahingonkorvausta työansion menetyksestä. Kun työntekijät olivat saaneet työttömyysajaltaan työttömyyskorvausta, tämä korvauksen määrä vähennettiin työnantajan maksamasta vahingonkorvauksesta. Ilman tätä eduntasoitusta työntekijät olisivat saaneet enemmän rahaa työttömyysajaltaan kuin jos olisivat edelleen olleet työsuhteessa ja saaneet normaalia palkkaa. Tällä tavalla työntekijät eivät rikastumiskiellon takia hyötyneet irtisanomisista verrattuna esimerkiksi työnantajan palveluksessa jatkaneisiin.


title: Lauri Vahtre

text: Lauri Vahtre (s. 22. maaliskuuta 1960 Tartto) on virolainen poliitikko, historiantutkija, kirjailija ja kääntäjä.


title: Lauri Vahtre

text: Lauri Vahtre opiskeli historiaa Tarton yliopistossa. Hän on työskennellyt historiantutkijana muun muassa Viron ulkoilmamuseossa sekä kirjoittanut useita historian oppikirjoja.


title: Lauri Vahtre

text: Lauri Vahtre on Isänmaan ja Res Publican liiton jäsen. Hän on kuulunut Viron parlamenttiin Riigikoguun vuosina 1992–2003 ja 2007-2011.


title: Lauri Vahtre

text: Lauri Vahtren isä oli historiantutkija Sulev Vahtre.


title: Ali Abdalla

text: Ali Abdalla (s. 2. marraskuuta 1982 Mariti) on eritrealainen kestävyysjuoksija.


title: Ali Abdalla

text: Vuonna 2001 Adballa oli Afrikan nuorten mestaruuskilpailuissa pronssilla 10 000 metrin juoksussa. Maastojuoksun MM-kisoissa hän on ollut parhaimmillaan kahdeksas pitkällä matkalla Fukuokassa huhtikuussa 2006. Eritrean joukkue voitti samassa kisassa hopeaa.


title: Ali Abdalla

text: Osakan MM-kisoissa vuonna 2007 Abdalla sijoittui 5 000 metrin juoksussa kymmenenneksi. Hän oli samalla matkalla myös mukana Pekingin olympialaisissa vuonna 2008, mutta ei selviytynyt loppukilpailuun.


title: Pakkotoimikorvaus

text: Pakkotoimikorvaus on omistajalle tai jonkin oikeuden haltijalle maksettava korvaus siitä, että viranomaisen päättämin pakkotoimin omistus- tai muuta oikeutta rajoitetaan tai se lunastetaan tai sallitaan aiheuttaa sille vahinkoa. Eräs pakkotoimikorvauksen laji on pakkolunastuksen vuoksi suoritettava lunastuskorvaus. "Vahinkotoimikorvaus" tulee kyseeseen silloin, kun toisen omaisuuteen kohdistuu viranomaisen sallimia vahingollisia vaikutuksia, kuten esimerkiksi naapuruusoikeudellinen immissio tai tulva.


title: Pakkotoimikorvaus

text: Vesilain mukaan toisen vireille paneman hankkeen aiheuttamat vahingot korvataan lupamenettelyn yhteydessä. Tielainsäädännön mukaan korvaukset käsitellään tietoimituksessa ja kaivoslainsäädännön mukaan kaivospiiritoimituksessa. Esimerkiksi vedenottamon suoja-aluetta perustettaessa tietyt toimet alueella kielletään, jolloin siitä toiselle aiheutuva vahinko ja haitta on korvattava. Samoin on muinaismuiston suoja-alueen laita. Toisaalta maa-aineksen ottoluvan epääminen aikaansaa korvausvelvollisuuden vain, jos aluetta ei voi käyttää muuhun hyötyä tuottavaan toimintaan.


title: Putkaradio

text: Putkaradio on rap-artisti Skandaalin ensimmäinen studioalbumi. Albumi julkaistiin Kingsize -levy-yhtiön kautta 6. kesäkuuta 2003.


title: Ruky Abdulai

text: Ruky Abdulai (s. 8. elokuuta 1985 Accra) on ghanalaissyntyinen kanadalainen yleisurheilija. Hän on pituushypyn Kanadan mestari vuodelta 2008. Saman vuoden huhtikuussa hän hyppäsi Azusassa Kanadan ennätyksen 672. Ennätyksen rikkoi kesäkuussa Tabia Charles hyppäämällä 682. Abdulai paransi omaa ennätystään 674:än New Yorkissa toukokuussa 2009.


title: Ruky Abdulai

text: Abdulai oli mukana Pekingin olympialaisissa 2008, mutta selviytynyt karsinnasta varsinaiseen finaaliin. Hän karsiutui myös Berliinin MM-kisoissa 2009.


title: Ruky Abdulai

text: Pituuden lisäksi Abdulai on kilpaillut pikamatkoilla 400 metriin saakka, aitajuoksussa ja korkeushypyssä. Daegun MM-kisoissa 2011 hän sijoittui 13:nneksi seitsenottelussa ennätyksellään 6212 pistettä.


title: Ruky Abdulai

text: Abdulai aloitti yleisurheilun syntymämaassaan Ghanassa. Hän muutti 13-vuotiaana perheensä mukana Alankomaihin, josta hän muutti opiskelemaan urheilustipendin avulla Vancouveriin Simon Fraser Universityyn vuonna 2004. Abdulai sai Kanadan kansalaisuuden tammikuussa 2008.


title: John Worrall

text: John Worrall on brittiläinen tieteenfilosofiaan erikoistunut filosofi. Hän toimii London School of Economics and Political Sciencen tieteenfilosofian professorina vuodesta 1998.


title: John Worrall

text: Worrall tunnetaan strukturaalisen realismin kehittäjänä. Worrall on saanut vaikutteita erityisesti Imre Lakatokselta, ja hän on toimittanut tämän kootut teokset.


title: Kultalevy (albumi)

text: Kultalevy on rap-artisti Skandaalin toinen studioalbumi. Albumi julkaistiin Kingsize -levy-yhtiön kautta 8. syyskuuta 2004.


title: Norsk Rikskringkasting

text: Norsk Rikskringkasting (NRK) on Norjan julkisen palvelun yleisradioyhtiö. Se on Euroopan yleisradiounionin perustajajäsen. NRK ylläpitää kuuden televisiokanavan lisäksi kuusitoista radiokanavaa. NRK:n rahoitus koostuu valtion tuista sekä TV-maksutuotoista.


title: Norsk Rikskringkasting

text:
Sana "kringkasting" on käännös englannin kielen sanasta "broadcasting", ja sitä käytettiin ensimmäisen kerran vuonna 1924, jolloin yksityinen Kringkastingselskapet A/S perustettiin. Vuonna 1933 Kringkastingselskapet A/S:n korvasi valtiollinen NRK. Sillä oli monopoli radiolähetyksissä aina 1980-luvulle asti, jolloin yksityiset paikallisradioasemat sallittiin. NRK oli myös ainoa kilpailija televisiolähetyksien osalta vuoteen 1992 asti, jolloin yksityinen TV 2 perustettiin.
Ensimmäiset, kokeelliset televisiolähetyket Norjassa tehtiin vuonna 1954, ja säännölliset lähetykset alkoivat vuonna 1960. Koelähetykset väreissä aloitettiin vuonna 1972, ja 1975 alkoivat säännölliset väritelevisiolähetykset. Teksti-tv otettiin käyttöön vuonna 1983.


title: Yankee Stadium

text: Yankee Stadium on New Yorkin Bronxissa sijaitseva New York Yankees -baseballjoukkueen kotistadion. Stadion valmistui vuonna 2009 ja korvasi alkuperäisen, vuonna 1923 valmistuneen Yankee Stadiumin. Stadionilla pelaa kotiottelunsa myös MLS-seura New York City FC.


title: WASP-12

text: WASP-12 on Aurinkoa hieman painavampi ja kirkkaampi G0-tyypin tähti Ajomiehen tähdistössä 871 valovuoden päässä Maasta.


title: WASP-12

text: Tällä tähdellä on hyvin lähellä kiertävä, suureksi osaksi kaasusta koostuva eksoplaneetta. Planeetta WASP-12b on läpimitaltaan laskettua suurempi, ja se kiertää hyvin lähellä keskustähteään. Kiertoaika on noin 1.09 päivää. Se on ensimmäinen löydetty hiilipitoinen eksoplaneetta, ja hiiltä sillä on enemmän kuin happea.


title: Round the World

text: Round the World on rap-duo YOR123:n ja Skandaalin 16. helmikuuta 2005 julkaistu albumi. Levyn mukana tuli myös rajoitettuna painoksena bonus-levy.


title: Round the World

text: Albumilla vierailevat muun muassa yhdysvaltalaiset Ghostface Killah ja Inspectah Deck sekä ruotsalainen Ken Ring nimellä "Ken".


title: Tietoteoreettinen realismi

text: Tietoteoreettinen realismi ("epistemologinen realismi") on tietoteoreettinen objektivistinen kanta, jonka mukaan on mahdollista saavuttaa tietoa todellisuudesta sellaisena kuin se on. Tietoteoreettinen realismi asettuu näin tietoteoreettista idealismia vastaan.


title: Tietoteoreettinen realismi

text: Tietoteoreettinen realismi olettaa ontologisen realismin, jonka mukaan mielestä riippumaton ulkoinen todellisuus on olemassa. Tietoteoreettinen realismi liittyy suoraan totuuden vastaavuusteoriaan, jonka mukaan totuudessa on kyse vastaavuudesta tämän todellisuuden kanssa.


title: Kargasokin piiri

text: Kargasokin piiri () on paikallinen itsehallintoalue Tomskin alueen pohjoisosassa Venäjällä. Piirin pinta-ala on 86 900 neliökilometriä ja asukkaita on 22 900 henkeä (vuonna 2008).


title: Kargasokin piiri

text: Pinta-alaltaan piiri on Tomskin alueen suurin. Sen koillis- ja lounaisosissa sijaitsevien asutuskeskusten välinen etäisyys on yli tuhat kilometriä. Tärkeimmät joet ovat Ob, Tym ja Vasjugan. Seudulla on huomattavat öljy- ja turvevarat.


title: Kargasokin piiri

text: Hallinnollinen keskus on Kargasokin kylä, josta on matkaa alueen pääkaupunkiin Tomskiin 427 kilometriä. Piiriin kuuluu 13 maalaiskuntaa: Kargasok, Kindal, Novo-Jugino, Novyi Vasjugan, Sosnovka, Srednetymskoje (keskuspaikka Molodjožnyi), Sredni Vasjugan, Terviz (keskuspaikka Novyi Terviz), Tolparovskoje (keskuspaikka Kijevski), Tymsk, Ust-Tšižapka (keskuspaikka Berjozovka), Ust-Tym ja Vertikos.


title: Kargasokin piiri

text: Seudun kanta-asukkaita ovat selkupit, hantit ja evenkit. Kargasokin kylä mainitaan ensimmäisen kerran vuonna 1640. Vuonna 1924 perustettiin Kargasokin volosti. 1930-luvulla seudulle karkoitettiin Stalinin vainojen uhreja. Vuonna 1949 Kargasokin piiriin liitettiin Tymin ja vuonna 1959 Vasjuganin piirit.


title: Kargasokin piiri

text: Seudulla tuotetaan 60 % Tomskin alueen öljystä ja 100 % kaasusta. Suurimmat yritykset ovat Tomskneft ja Vostokgazprom. Vuonna 2003 avattiin Kargasokin öljynjalostamo.


title: Luettelo Suomen sahoista

text: Luettelo Suomessa toimineista merkittävistä sahalaitoksista.


title: Leszek Nowak

text: Leszek Nowak (1943 Więckowice – 20. lokakuuta 2009 Poznań) oli puolalainen tieteenfilosofiaan erikoistunut filosofi, joka toimi professorina Adam Mickiewiczin yliopistossa. Hän kirjoitti muun muassa marxilaisesta tieteenfilosofiasta sekä tieteellisten teorioiden idealisoivasta luonteesta.


title: Aleks Revel

text: Aleks Revel on Ilpo Koskelan luoma sarjakuvahahmo, joka edustaa Suomessa melko harvinaiseksi jäänyttä historiallista gangsteri- ja seikkailusarjakuvaa. Sarjakuvassa on esiintynyt myös kauhukirjallisuuden aineksia. Päähenkilö Aleks Revel on vuonna 1906 syntynyt virolainen seikkailija ja karismaattinen ammattirikollinen. Revel on melko hyväsydäminen, mutta saa toistuvasti huomata, että järjestäytyneen rikollisuuden maailmassa ei ole helppo säilyttää kunniaa tai ystäviä. Revelin elämäntarina kietoutuu 1900-luvun levottomuuksien ja jännitteiden ympärille. Aleks Revel esiintyi ensi kertaa vuonna 1985 Kemin sarjakuvakilpailuissa, jotka Ilpo Koskela voitti.


title: Aleks Revel

text: Aleks Revel on hyvän perheen poika, jonka yliopisto-opinnot keskeytyvät 1930-luvun alussa okkultistisen skandaalin johdosta. Tämän jälkeen hän päätyy Viron alamaailmaan ja ryhtyy pirtutrokariksi. Alkoholin salakuljettaminen kieltolain aikaiseen Suomeen tarjoaa rohkeille ja neuvokkaille miehille rikastumisen mahdollisuuksia. Aleks Revel menestyy trokausoperaatioissa hyvin ja nousee pirtukeisari Uuge Reisin luottomieheksi. Hänen kumppanikseen vakiintuu Kotkan Kalleksi kutsuttu lupsakka karjalaismies. Myöhemmin Revelin onni kääntyy. Hän menettää Uuge Reisin suosion ja saa kintereilleen sekä Suomen poliisin että suomalaisia rikollisia. Näitä tapahtumia kuvaillaan sarjakuvanovelleissa, jotka on alun perin julkaistu eri yhteyksissä 1980-luvun jälkipuolella. Vuonna 1997 ne julkaistiin yksin kansiin koottuna "Aleks Revel" -sarjakuva-albumina. Tapahtumat saivat jatkoa "Irlantilainen"-sarjakuvaromaanissa, joka ilmestyi vuonna 1991. Vuonna 1992 ilmestyi "Sarjakuvakeittokirja", joka kertoi Aleks Revelin myöhemmistä vaiheista Espanjan sisällisodassa ja sen jälkeen Pariisissa. Teokseen sisältyi myös Aleks Revelin vaiheisiin liittyviä ruokareseptejä.


title: Aleks Revel

text: Pitkän tauon jälkeen Aleks Revel palasi vuonna 2009 sarjakuvaromaanissa "Paholaisen kuiskaus". Tarina sijoittuu 1960-luvun alun Kuubaan. Aleks Revel on ikääntynyt 55-vuotiaaksi, mutta elää yhä seikkailijan ja hämärämiehen elämää.


title: FIBA Euroliiga

text: FIBA Euroliiga oli vuosina 1958–2000 toiminut kansainvälinen koripallosarja. Sarja oli Euroopan korkeatasoisin.


title: FIBA Euroliiga

text: FIBA perusti sarjan vuonna 1958. Sarjaa pelattiin aina vuoteen 2000 saakka, kunnes FIBA perusti uuden sarjan, Suproleaguen. Tämä johtui siitä, että FIBA ei ollut koskaan rekisteröinyt kilpailulleen Euroliiga-nimeä, jolloin ULEB saattoi ottaa sen vapaasti käyttöönsä. Kaudella 2000–2001 Euroopassa nähtiinkin kaksi koripallon huippusarjaa, kun pelattiin ULEB:n järjestämä Euroliiga sekä FIBA:n järjestämä Suproleague. Yhden kauden jälkeen FIBA lopetti kuitenkin sarjan järjestämisen.


title: RME

text: RME on saksalaisen Audio AG:n omistama tuotemerkki, joka tunnetaan äänikorteistaan ja firewire-interfaceista. RME:n tunnetuin ja todennäköisesti myös myydyin tuote on 56-kanavainen Firewire 800-audiointerface.


title: RME

text: Kaikki RME:n tuotteet valmistetaan Saksassa ja kenties osittain siitä syystä RME on saavuttanut mainetta luotettavana hardware-valmistajana. RME lienee myös ainut firewire-pohjaisten audiointerfacejen valmistaja, joka on valmistaa itse omat piirinsä yleisten firewire-komponenttien sijaan. Myös RME:n laiteajurit nauttivat luottamuksesta sekä PC- että MacIntosh-käyttäjien keskuudessa. RME on luonut myös mainetta innovatiivisuudellaan ääniammattilaisten käyttämien MADI-tuotteiden (Multichannel Audio Digital Interface) parissa.


title: Ettore Messina

text: Ettore Messina (s. 30. syyskuuta 1959 Catania) on italialainen koripallovalmentaja. Vuodesta 2014 lähtien hän on toiminut San Antonio Spursin apuvalmentajana. Messina on valittu yhdeksän muun valmentajan ohella Euroliigan 50 suurimman vaikuttajan listalle. __notoc__


title: Ettore Messina

text: Messinan ura päävalmentajana alkoi Virtus Bolognassa kaudella 1989–1990. Lukuisten kansallisten mestaruuksien ja cup-voittojen lisäksi hän on valmentanut sekä Bolognan että venäläisen TsKA Moskovan neljästi Euroliigan mestariksi. Italian maajoukkueen hän johti hopealle vuoden 1997 EM-kilpailuissa.


title: Ettore Messina

text: Vuonna 2009 Messina siirtyi ACB-liigassa pelaavan Real Madridin päävalmentajaksi. Hän valmensi seuraa kaksi kautta, kunnes siirtyi kaudeksi 2011–2012 Los Angeles Lakersin konsultiksi. Kaudet 2012–2014 hän valmensi TsSKA Moskovaa. Vuonna 2014 Messina siirtyi NBA-seura San Antonio Spursiin, jossa hän toimii Gregg Popovichin valmentaman joukkueen apuvalmentajana.


title: HMS Superb (1875)

text: HMS Superb oli Sir Edward Reedin Turkin laivastolle suunnittelema ja Thames Ironworksin rakentama taistelulaiva (alkuperäiseltä nimeltään "Hamidieh"), joka siirrettiin vuonna 1878 Venäjän ja Turkin välisen sodan vuoksi yhdessä Belleisle-luokan alusten ja "HMS Neptunen" kanssa Britannian kuninkaalliselle laivastolle.


title: HMS Superb (1875)

text: Aluksen alkuperäisten piirustusten mukaan alus oli suurempi versio "HMS Herculeksesta". Aluksen aseistusta oli kasvatettu ja panssarointia lisätty. Muutokset kuitenkin aiheuttivat lopulta merkittäviä muutoksia valmistuneeseen alukseen ja aiheuttivat viiden vuoden viiveen vesillelaskun ja valmistumisen välille.


title: HMS Superb (1875)

text: Alus liitettiin palvelukseen otettaessa Välimeren laivastoon, jossa se palveli seuraavat seitsemän vuotta. Alus osallistui Aleksandrian pommitukseen, jossa se käytti 310 kymmenen tuuman kranaattia. Alukseen osui samassa yhteydessä kymmenen kranaattia, joista seitsemän osui panssariin. Osumat eivät aiheuttaneet henkilövahinkoja.


title: HMS Superb (1875)

text: Alus oli modernisoitavana vuosina 1887–1891 Chathamin telakalla, minkä jälkeen se palveli vartioaluksena Clydessä vuoteen 1894, jolloin se siirrettiin reserviin.


title: HMS Superb (1875)

text: Reservissä palvellessaan se palveli merellä ainoastaan vuoden 1900 sotaharjoituksissa. Vuodesta 1904 alus oli epidemiasairaalana, kunnes se myytiin vuonna 1906 romutettavaksi.


title: Slow Hands

text: Slow Hands on Interpolin vuonna 2004 julkaistu kappale, joka on julkaistu singlenä ja albumilla Antics.


title: Slow Hands

text: Alkuperäinen Brittiversio


title: Dave Dryden

text: Dave Dryden (s. 5. syyskuuta 1941 Hamilton, Ontario, Kanada) on eläkkeellä oleva kanadalainen jääkiekkomaalivahti, joka pelasi ammattilaisena vuosina 1959–80. Dryden pelasi urallaan muun muassa New York Rangersissa, Chicago Blackhawksissa, Buffalo Sabresissa, Salt Lake Golden Eaglesissa, Chicago Cougarsissa ja Edmonton Oilersissa. Dryden pelasi NHL:ssä yhteensä 203 ottelua.


title: Dave Dryden

text: Lopetettuaan uransa Edmontonissa kauden 1979–80 jälkeen Dryden toimi valmennustehtävissä. Dryden oli kaudella 1980–81 OHL-joukkue Peterborough Petesin päävalmentaja ja kaudet 1983–87 Detroit Red Wingsissä eri valmennustehtävissä.


title: Dave Dryden

text: Pelaajauransa lisäksi Dryden tunnetaan jääkiekkomaalivahtien nykymuotoisen maskin kehittäjänä. Drydenin veli Ken Dryden on myös jääkiekkoilija.


title: Kiertoheiluri

text: Kiertoheiluri ("torsioheiluri") on heiluri, jossa massakappale on ripustettu yläpäästään kiinnitettyyn kuituun, ja jonka oskillaatio perustuu kuidun kiertymiseen. Massakappaleen oskillaatio (myötäpäivään, vastapäivään, myötäpäivään...) tapahtuu siis kohtisuorasti gravitaatioon nähden, ja gravitaation ainoa merkitys on jännittää kuitua painamalla massakappaletta. Kiertoheilurin palauttava vääntömomentti on suoraan verrannollinen poikkeutuskulmaan ja direktiomomenttiin D,


title: Kiertoheiluri

text: Kuidun ominaisuuksilla on heilurissa keskeinen merkitys. Kuitu voidaan käsittää pitkänä, ohuena ja kiinteänä tankona. Siihen muodostuu massakappaleen painon vuoksi venymää ja massakappaletta kierrettäessä myös kiertoa. Hooken lain mukaan muodonmuutos on suoraan verrannollinen voimaan eli torsioheilurissa venyminen massakappaleen painoon. Kimmokerroin kuvaa kuormittavan voiman ja venymän suhdetta. Venyminen paitsi pidentää myös ohentaa kuitua. Poissonin luku kuvaa ohenemisen ja venymisen suhdetta. Painon poistamisen pitäisi palauttaa kuitu alkuperäisen muotoiseksi. Laki pätee kuitenkin vain täysin elastisille kappaleille, oikeille kappaleille on olemassa kimmoraja, jonka jälkeen kappale ei enää palaudu alkuperäiseen muotoon painon poistuttua. Kiertoon liittyvä aineelle ominainen liukukerroin formula_2 kuvaa puolestaan leikkausjännityksen ja poikkeutuskulman suhdetta. Lopulta direktiomomentti riippuu langan ominaisuuksista


title: Kiertoheiluri

text:
jossa formula_2 liukukerroin, r kuidun säde ja l kuidun pituus. Erityisen huomioitavaa on kuidun säteen merkitys kiertoheilurin herkkyyteen.
Kiertoheilurin heilahdusaika on samanmuotoinen kuin harmonisen värähtelijän


title: Kiertoheiluri

text: jossa I on hitausmomentti.


title: Kiertoheiluri

text: Charles Augustin Coulomb hyödynsi kiertoheiluria muun muassa uraauurtavissa tutkimuksissaan sähkövarausten veto- ja repulsiovoimista 1700-luvun lopulla. Samoihin aikoihin Henry Cavendish puolestaan käytti kiertoheiluria tutkiessaan kappaleidenvälisiä gravitaatiovoimia. Kyseinen kiertoheiluriin perustuva laite tunnetaan Cavendishin vaakana. Siinä kiertoheilurin massakappaleena on keskeltä kiinnitetty vaakasuora tanko, jonka päissä on tietyt massat m. Tangon vieressä, irti tangosta on suuremmat ja paikoilleen kiinnitetyt massat m. Massojen välinen gravitaatio saa tangon pyörähtämään ja kuidun kiertymään kulman formula_6. Kuituun syntyneestä momentista voidaan päätellä kappaleiden vuorovaikutus. Kuidun momentti on suoraan verrannollinen poikkeutuskulmaan formula_6, gravitaation tuottama momentti on kääntäen verrannollinen massojen välimatkan neliöön. Coulombin torsiovaa'an periaate oli hyvin lähellä Cavendishin vaakaa, siinä kiertymän tuottivat varatut massakappaleet.


title: Dan the Automator

text: Daniel M. Nakamura, tunnetaan paremmin nimellä "Dan the Automator Nakamura ダン中村" (s. 9. syyskuuta 1967), on yhdysvaltalais-japanilainen musiikintuottaja, joka perusti levy-yhtiö 75 Arkin.


title: Dan the Automator

text: Dan on perustanut myös yhtyeen nimeltä Crudo Mike Pattonin kanssa.


title: Pallacanestro Varese

text: Pallacanestro Varese on italialainen Varesea kotipaikkanaan pitävä koripalloseura. Sponsorointisyistä seura tunnetaan myös nimellä Openjobmetis Varese.


title: Pallacanestro Varese

text: Seura perustetiin vuonna 1945. Jo neljän vuoden päästä perustamisesta joukkue sijoittui hopealle. Ensimmäisen Italian mestaruuden joukkue voitti vuonna 1961 ja seuraavan mestaruuden vuonna 1964. Seuran Euroopan hallinta alkoi 1970-luvulla, kun Varese osallistui joka ikiseen FIBA Euroliigan finaaliin vuosina 1970-1979. Vuonna 1970 joukkue voitti harvinaisen triplamestaruuden, kun joukkue voitti Euroliigan, Italian liigan ja Italian Cupin. Lisäksi joukkue voitti samana vuonna Intercontinental Cupin.


title: Pallacanestro Varese

text: 1980-luvulta alkoi seuran hiljaisempi kausi, ja vuonna 1992 joukkue jopa tippui Serie A2:een. Varese onnistui uusimaan Italian mestaruutensa vasta vuonna 1999, jolloin viimeisestä mestaruudesta oli kulunut 21 vuotta. Kaudella 2007–2008 joukkue putosi uudestaan LegaDuehen, mutta onnistui nousemaan heti yhden kauden jälkeen.


title: Aleksandrovskojen piiri

text: Aleksandrovskojen piiri () on paikallinen itsehallintoalue Tomskin alueen luoteisosassa Venäjällä. Vuonna 1923 perustetun piirin pinta-ala on 29 900 neliökilometriä ja asukkaita on 10 000 henkeä (vuonna 2008).


title: Aleksandrovskojen piiri

text: Piirin halki virtaa Objoki, joka toimii tärkeimpänä liikenneväylänä. Sen rannalla sijaitsevat kaikki asutuskeskukset. Pinta-alasta 47 % on metsää ja loput etupäässä suota. Seudulla on huomattavat öljy-, kaasu- ja turvevarat.


title: Aleksandrovskojen piiri

text: Hallinnollinen keskus on Aleksandrovskojen kylä, josta on 941 kilometriä matkaa alueen pääkaupunkiin Tomskiin. Piiriin kuuluu 6 maalaiskuntaa: Aleksandrovskoje, Lukaškin Jar, Nazino, Novonikolskoje, Oktjabrski ja Severnyi. Alueella sijaitseva Streževoin kaupunki muodostaa erillisen kaupunkipiirikunnan.


title: Aleksandrovskojen piiri

text: Asukkaista 80 % on venäläisiä, 9 % saksalaisia ja 4,8 % hanteja ja selkuppeja.


title: Aleksandrovskojen piiri

text: Seudun kanta-asukkaita ovat selkupit. Hantit ja venäläiset kasakat saapuivat alueelle 1500-luvun lopulla. Ortodoksisia seurakuntia alettiin perustaa paikallista väestöä varten 1700-luvulla. Vakituista venäläisasutusta syntyi vasta 1800-luvulla. Aleksandrovskojen kylän nimenä oli vuoteen 1924 saakka Nižne-Lumpokolskoje. Suomalainen kielitieteilijä M. A. Castrén kuvasi sitä vuonna 1845 seuraavaan tapaan: ”Nižni-Lumpokolsk on surkea pieni kyläpahanen, joka koostuu puoliksi hajonneesta kirkosta, kolmesta hatarasta venäläispirtistä ja kolmesta venäläistyyliin rakennetusta ostjakkijurtasta.” 1900-luvun vaihteessa väestöstä puolet oli venäläisiä ja puolet hanteja. Tärkeimmät elinkeinot olivat metsästys ja kalastus.


title: Aleksandrovskojen piiri

text: 1930-luvun alussa seudulle siirrettiin maatalouden kollektivisoinnin yhteydessä karkotettuja talonpoikia. Toukokuussa 1933 Nazinon kylän lähellä sijaitsevalle saarelle jätettiin yli 6 000 Euroopan-puoleisista suurkaupungeista karkotettua, joista suurin osa menehtyi. Toisen maailmansodan aikana alueelle siirrettiin saksalaisia, puolalaisia ja virolaisia. 1960-luvulla alkoi öljyvarojen hyödyntäminen, jonka yhteydessä rakennettiin Streževoin kaupunki. Vuonna 1969 valmistui Aleksandrovskojen ja Nižnevartovskin välinen öljyjohto ja vuonna 1972 Tomskiin ja Anžero-Sudženskiin johtava öljyputki.


title: Aleksandrovskojen piiri

text: Tärkeimmät tuotannonalat ovat öljy-, metsä- ja elintarviketeollisuus. Perinteinen elinkeino on kalastus.


title: Red Rum

text: Red Rum oli yksi maailman kuuluisimmista ja menestyneimmistä laukkahevosista.


title: Red Rum

text: Red Rum nousi Isossa-Britanniassa suureen suosioon, kun se voitti Grand Nationalin vuosina 1973 ja 1974. 1975 ja 1976 Red Rum tuli kisassa kakkoseksi ja voitti jälleen vuonna 1977.


title: Red Rum

text: Red Rum kuoli 30 vuoden iässä 18. lokakuuta 1995.


title: Guardians 4

text: Guardians 4 on vuonna 2009 perustettu j-pop-ryhmä, johon kuuluvat Aika Mitsui, Risako Sugaya, Yurina Kumai ja Saki Nakajima.


title: Guardians 4

text: Järjestyksessä vanhimmasta uusimpaan:


title: Streževoi

text: Streževoi () on kaupunki Tomskin alueella Venäjällä. Se sijaitsee Obin rannalla 931 kilometriä Tomskista luoteeseen. Streževoi muodostaa erillisen kaupunkipiirikunnan, joka ei kuulu sitä ympäröivän Aleksandrovskojen piirin yhteyteen. Asukkaita on 44 500 henkeä (vuonna 2008).


title: Streževoi

text: Streževajan kalastajakylän perustivat 1930-luvun alussa seudulle karkotetut ”erityissiirtolaiset”. Vuonna 1966 sen lähelle alettiin rakentaa öljynporaajien taajamaa, josta vuonna 1978 tuli kaupunki. Nykyään se on huomattavan öljy- ja kaasuntuotantoalueen keskus. Kaupungissa on öljynjalostamo, lentokenttä ja laivalaituri. Sieltä on maantieyhteys Nižnevartovskiin.


title: Risako Sugaya

text: Risako Sugaya (, s. 4. huhtikuuta 1994) on japanilainen poplaulaja ja idoli.


title: Risako Sugaya

text: Sugaya esiintyi Hello! Projectiin kuuluneessa Berryz kōbō -yhtyeessä, joka perustettiin vuonna 2004. Vaikka hän oli yhtyeen nuorin jäsen, hänelle annettiin laulutaitonsa ansiosta paljon tärkeitä lauluosuuksia.


title: Aasianmedestäjät

text: Aasianmedestäjät ("Leptocoma") on medestäjien heimoon kuuluva varpuslintusuku. Aasianmedestäjien sukuun kuuluu BirdLifen mukaan viisi lajia. Joissain lähteissä suvun lajit luetaan kuuluvaksi medestäjien ("Nectarinia") sukuun.


title: Nuorten Jukola

text: Nuorten Jukola (lyhenne: NuJu) on vuosittain järjestettävä 11–18-vuotiaille tarkoitettu seitsenosuuksinen viestisuunnistuskilpailu. Se on järjestetty vuodesta 1986 lähtien elokuussa Venlojen viestistä ja Jukolan viestistä erillisenä kilpailuna. Joukkueessa on oltava sekä tyttöjä että poikia. Viestiin ottaa osaa noin 170 joukkuetta ja se on maailman suurin yksittäinen nuorisosuunnistusviesti.


title: Grimsby Town FC

text: Grimsby Town FC on vuonna 1878 perustettu englantilainen jalkapalloseura. Sen kotipaikka on Yorkshiren ja Humberin hallintoalueella Grimsbyssä sijaitseva Cleethorpes. Grimsby Town FC pelaa kaudella 2018–2019 Englannin neljänneksi korkeimmalla sarjatasolla kakkosliigassa. Vuodet 2010–2016 se pelasi viidennellä sarjatasolla konferenssissa.


title: Grimsby Town FC

text: Grimsby Town nousi kauden 1900–1901 päätteeksi Englannin 1. divisioonaaan. Se putosi takaisin 2. divisioonaan kaksi vuotta myöhemmin. Tällöin Grimsby jäi 1. divisioonan toiseksi viimeiseksi 25 pisteellä ja jätti taakseen vain Bolton Wanderersin, joka keräsi 19 pistettä. Parhaimmillaan Grimsby pelasi 1930- ja 1940-luvulla pääsarjatasolla 1. divisioonassa. Seuran paras sijoitus oli viides kaudella 1934–1935. Grimsby Town on päässyt myös FA Cupin välieriin 1936 ja 1939.


title: Julkaisija

text: Julkaisija tarkoittaa henkilöä tai yhtiötä, joka julkistaa, eli rahoittaa ja vie tuotteen kuluttajien ostettavaksi tai käytettäväksi. Esimerkkinä toimii Aku Ankan julkaisija Sanoma Magazines. Julkaisija huolehtii tuotteen hinnasta, sen päälle mitä tuotteen kehittäjä tarvitsee, missä tuotetta myydään ja myös huolehtii siitä, että tekijöillä on tarpeeksi resursseja ja rahaa, jatkaakseen tuotteen tekemistä.


title: Verhneketjen piiri

text: Verhneketjen piiri () on paikallinen itsehallintoalue Tomskin alueen koillisosassa Venäjällä. Vuonna 1939 perustetun piirin pinta-ala on 43 300 neliökilometriä ja asukkaita on 18 200 henkeä (vuonna 2009).


title: Verhneketjen piiri

text: Piiri käsittää Ketjoen yläjuoksun sivujokineen. Pinta-alasta 57,7 % on metsää ja 39,2 % suota. Suuret turvevarannot ovat toistaiseksi kokonaan hyödyntämättä ja öljyvaroja vasta tutkitaan.


title: Verhneketjen piiri

text: Hallinnollinen keskus on Belyi Jarin kaupunkimainen taajama. Sen lisäksi piiriin kuuluu 8 maalaiskuntaa: Jagodnoje, Kaitaga, Kljukvinka, Makzyrskoje (keskuspaikka Lisitsa), Orlovskoje (keskuspaikka Tsentralnyi), Palotška, Saiga ja Stepanovka.


title: Verhneketjen piiri

text: Belyi Jarista on rautatieyhteys Tomskiin. Matkaa piirikeskuksesta alueen pääkaupunkiin on 295 kilometriä.


title: Verhneketjen piiri

text: Alueen kantaväestöä ovat selkupit ja evenkit. Ketjoen kautta on kulkenut vanha Euroopan ja Aasian välinen kauppareitti. Vuoden 1597 tienoilla venäläiset rakensivat Ketin linnakkeen, ja myöhemmin seudulle alkoi muuttaa vanhauskoisia. Perinteisiä elinkeinoja olivat metsästys ja kalastus. 1800-luvun lopussa Ob yhdistettiin Jeniseihin Ketjoen kautta kulkeneella kanavalla, jonka käytöstä luovuttiin 1900-luvun alussa. Alueen metsävaroja alettiin hyödyntää vuonna 1927. Vuonna 1971 valmistui Belyi Jarin ja Asinon metsäteollisuuskeskuksen välinen rautatie.


title: Verhneketjen piiri

text: Seudun talous perustuu metsänhankintaan ja sahateollisuuteen.


title: Jackal

text: Jackal tarkoittaa muun muassa seuraavia:


title: Urhea pikku leivänpaahdin

text: Urhea pikku leivänpaahdin ("The Brave Little Toaster") on vuonna 1987 julkaistu koko perheen elokuva. Elokuva pohjautuu Thomas M. Dischin samannimiseen pienoisromaaniin. Elokuva on saanut myös Parents' Choice -palkinnon.


title: Urhea pikku leivänpaahdin

text: Elokuva alkaa vanhasta ja autiosta mökistä, jossain kaukaisella mäellä metsän keskeltä. Mökki ei ole täysin autio, sillä sisälle on jätetty huonekaluja. Aamu alkaa hiljaisesti radion soidessa. Uneliaat pikku sähkölaitteet leivänpaahdin, radio, imuri, lamppu ja sähköhuopa heräilevät. Hetkessä kaikki havahtuvat auton ääneen jossain kaukana. Leivänpaahdin autetaan ylös ullakolle, josta hän näkee pitkälle aivan tielle asti. "Se tulee tänne" Leivänpaahdin riemuitsee tullessaan alas ullakolta. Kaikki ovat innoissaan isännän saapumisen johdosta ja yrittävät kukin mennä paikoilleen elottomiksi. Auto käy pihassa ja kaikki kuulevat auton taas jatkavan matkaa, jolloin kaikki kiipeävät ikkunalle ja huomaavat pihassa uuden kyltin, jossa lukee "Myytävänä". Suruissaan kaikki nyyhkivät, ettei se ollutkaan isäntä.


title: Contradictions Collapse

text: Contradictions Collapse on ruotsalaisen metalliyhtye Meshuggahin vuonna 1991 julkaistu debyyttialbumi. Levyn alkuperäinen nimi oli "(All This Because of) Greed".


title: Contradictions Collapse

text: Albumi julkaistiin uudelleen vuonna 1998 "Contradictions Collapse & None" -nimellä "None" -EP:n kanssa, lukuun ottamatta EP:n viimeistä kappaletta. Albumi julkaistiin vielä toistamiseen Nuclear Blastin "Reloaded" - julkaisuna vuonna 2008, tosin ollen sisällöltään sama kuin vuoden 1998 julkaisu.Japanin bonuskappaleet


title: High Society

text: High Society voi tarkoittaa ainakin seuraavia:


title: Suomen Yliopistokiinteistöt

text: Suomen Yliopistokiinteistöt Oy (SYK) () on yksi kolmesta vuonna 2009 perustetusta osakeyhtiöstä, joihin siirrettiin valtionyhtiö Senaatti-kiinteistöjen koko yliopistokiinteistöjen toimiala. Yhtiö omistaa, rakennuttaa ja kehittää pääkaupunkiseudun ulkopuolisten yliopistojen ja korkeakoulujen käytössä olevia kiinteistöjä.


title: Suomen Yliopistokiinteistöt

text: Suomen Yliopistokiinteistöt Oy:n kotipaikka on Tampere. Yhtiön osakkaina ovat kaikki pääkaupunkiseudun ulkopuoliset Suomen yliopistot. Yliopistot saivat kaksi kolmasosaa yhtiön osakkeista, yksi kolmasosa jäi Senaatti-kiinteistöille. Ratkaisulla turvattiin yliopistolain muutoksen myötä valtiontaloudesta irtautuneiden yliopistojen vakavaraisuus.


title: Suomen Yliopistokiinteistöt

text: 26. marraskuuta 2009 tehdyllä Valtioneuvoston päätöksellä Senaatti-kiinteistöiltä siirrettiin kolmelle yliopistokiinteistöyhtiölle valtion kiinteistövarallisuutta yhteensä noin 1,78 miljardin euron arvosta. Mukana siirtyivät myös kyseiseen omaisuuteen kohdistuvat velat, joita oli 811 miljoonaa euroa. Siirtyvä omaisuus muodosti merkittävän osan Senaatti-kiinteistöjen taseesta, jonka loppusumma oli vuoden 2007 vahvistetun taseen mukaan noin 5,6 mrd. euroa.


title: Suomen Yliopistokiinteistöt

text: Yhtiöön siirtyneillä yliopistokampustonteilla on käyttämätöntä yleis- tai asemakaavatasoista rakennusoikeutta, jota se voi tulevaisuudessa hyödyntää. Yliopistojen vuokrasopimukset siirtyivät Senaatti-kiinteistöiltä yhtiölle sellaisenaan.


title: Suomen Yliopistokiinteistöt

text: Senaatti-kiinteistöjen omistusosuus yliopistokiinteistöyhtiöissä ja sen aiheuttamat korkeat vuokrat herättivät keskustelua keväällä 2014. Myös eduskunnan tarkastusvaliokunta piti yliopistoilta saatujen vuokratulojen tulouttamista valtiolle ongelmallisena.


title: Suomen Yliopistokiinteistöt

text: Alexander Stubbin vetämien minihallitusneuvotteluiden tuloksena hallitusohjelmaan kirjattiin tavoite, jonka mukaan "hallitus käynnistää keskustelut Senaatti-kiinteistöjen osittain omistamien yliopistokiinteistöjen myymisestä yliopistoille tai muille mahdollisille ostajille vuonna 2015."


title: Suomen Yliopistokiinteistöt

text: Medisiina D on monikäyttäjäkohde Turun yliopiston Kupittaan kampuksella, joka tuo mahdollisuuksia eri toimijoiden väliselle yhteistyölle monikäyttöisillä ja joustavilla tilaratkaisuilla. Tilojen käyttäjiä ovat Turun yliopiston lääketieteellisen tiedekunnan lisäksi Varsinais-Suomen sairaanhoitopiiri, Turun ammattikorkeakoulu, Terveyden ja hyvinvoinnin laitos sekä yritykset. Rakennuksen pinta-ala noin 26,500 m ja sen on määrä valmistua vuonna 2018.


title: Suomen Yliopistokiinteistöt

text: Lääke- ja terveystieteiden uudisrakennus Tampereen yliopiston Kaupin kampuksella on moderni oppimis- ja työskentely-ympäristö eri alojen ammattilaisille. Yhteiskäyttöisiin tiloihin sijoitetaan laboratorio-, opetus- ja toimistotiloja. Tilojen käyttäjiä ovat Tampereen yliopisto, Pirkanmaan sairaanhoitopiiri, Tampereen ammattikorkeakoulu sekä Tampereen teknillinen yliopisto. Rakennuksen pinta-ala noin 25,000 m ja sen on määrä valmistua vuonna 2016.


title: Suomen Yliopistokiinteistöt

text: Monikäyttäjäkohde Oulun yliopiston Kontinkankaan kampuksella on nykyaikainen hammaslääketieteen opetuksen, tutkimuksen ja suun terveydenhoidon keskittymä. Tilojen käyttäjiä ovat Oulun yliopiston hammaslääketieteen laitoksen lisäksi Oulun kaupungin suun terveydenhuolto ja Oulun ammattikorkeakoulun suuhygienistikoulutus. Rakennuksen pinta-ala on noin 10,000 m ja rakennuksen on määrä valmistua 2016-2017 vaihteessa.


title: Suomen Yliopistokiinteistöt

text: Vuonna 2015 valmistunut Jyväskylän yliopiston kasvatustieteen uudisrakennus, johon sijoittuu myös Koulutuksen tutkimuslaitos ja avoin yliopisto Jyväskylän yliopiston Seminaarinmäellä. Rakennuksessa on opetus- ja tutkimustoimintaa ja se tuo koko tiedekunnan yhteisen katon alle mahdollistaen nykyaikaisen oppimisympäristön tilatehokkaan käytön. Rakennuksen koko on noin 8 800 kerrosneliömetriä.


title: Suomen Yliopistokiinteistöt

text: Kampusareena on vuonna 2015 valmistunut monikäyttäjäkohde Tampereen teknillisen yliopiston kampuksella Tampereen Hervannassa. Kampusareena on poikkitieteellinen kohtaamispaikka tutkijoille, opiskelijoille ja yrityksille. Käyttäjinä ovat Tampereen teknillinen yliopisto, yritykset ja yritysyhteisö Kampusklubi, jonka yritykset tekevät yhteistyötä Tampereen teknillisen yliopiston kanssa. Rakennuksen pinta-ala on noin 15 000 m


title: Brig o’ Doon

text: Brig o' Doon on myöhäiskeskiaikainen silta joka tunnetaan siitä että se on tapahtumapaikkana Robert Burnsin legendaarisen kuuluisan Tam o' Shanter runon viimeisen säkeistön osalta. Tam on hevosen selässä ja häntä jahtaa Nannie noita. Hän onnistuu juuri ja juuri pakenemaan häneltä kulkemalla sillan yli jonka alla juoksee virta. Noita ei onnistu kuin repimään hevoselta hännän irti.


title: Brig o’ Doon

text: Silta sijaitsee lähellä Allowaytä Etelä-Ayrshiressä ja kulkee Doon-joen yli. Silta rakennettiin uudelleen 1700-luvulla. Sen lähellä on Burnsille pystytetty muistomerkki.


title: Brig o’ Doon

text: On spekuloitu myös että silta olisi saattanut toimia inspiraationa Lumottu laakso elokuvan englanninkieliselle nimelle Brigadoon.


title: Brig o’ Doon

text: Silta näkyy myös vuoden 2007 viiden punnan skottilaisissa seteleissä.


title: Robert La Caze

text: Robert La Caze (26. helmikuuta 1917 Pariisi – 1. heinäkuuta 2015 Le Cannet) oli ranskalainen F1-kuljettaja, mutta hän ajoi marokkolaisella lisenssillä.


title: Robert La Caze

text: La Caze ajoi uransa aikana enimmäkseen Pohjois-Afrikan ralleja, joissa hän tutustui Ken Tyrrelliin. Hän osallistui Tyrrellin tarjouksesta F2-luokan autolla yhteen F1-osakilpailuun, Marokon GP:hen vuonna 1958. Hän oli kilpailussa 14. eikä saavuttanut pisteitä. Myöhemmin La Caze perusti korjaamon Marrakechiin ja oli hiihtolajeissa kansallisen tason mestari. Hän kuoli Le Cannet´ssa vuonna 2015.


title: Aalto-Yliopistokiinteistöt

text: Aalto-yliopistokiinteistöt Oy (Aalto Universitets Fastigheter Ab, Aalto University Properties Ltd) on yksi kolmesta vuonna 2009 perustetusta osakeyhtiöstä, joihin siirrettiin Senaatti-kiinteistöjen koko yliopistokiinteistöjen toimiala.


title: Aalto-Yliopistokiinteistöt

text: Yhtiön kotipaikka on Espoo. Yhtiö on kokonaan Aalto-korkeakoulusäätiön (yliopiston toimintaa toteuttava säätiö) omistama osakeyhtiö.


title: Aalto-Yliopistokiinteistöt

text: 26. marraskuuta 2009 tehdyllä valtioneuvoston päätöksellä Senaatti-kiinteistöiltä siirrettiin kolmelle osakeyhtiölle valtion kiinteistövarallisuutta yhteensä noin 1,78 miljardin euron arvosta. Tästä Aalto-yliopistokiinteistöt Oy:n osuus oli noin 278 M€. Noin 46 % omaisuudesta siirtyi kaupalla, jonka yhtiö rahoitti lainalla ja 54 % omaisuudesta siirtyi apporttina vastineena suunnatusta osakeannista. Siirtyvä omaisuus muodosti merkittävän osan Senaatti-kiinteistöjen taseesta, jonka loppusumma oli vuoden 2007 vahvistetun taseen mukaan noin 5,6 mrd. euroa.


title: Aalto-Yliopistokiinteistöt

text: Yhtiöön 15. joulukuuta 2009 tehdyllä kaupalla ja apporttina siirtyneillä yliopistokampustonteilla on käyttämätöntä yleis- tai asemakaavatasoista rakennusoikeutta, jota Aalto-yliopistokiinteistöt Oy voi tulevaisuudessa hyödyntää. TKK:n ja HSE:n vuokrasopimukset siirtyivät Senaatti-kiinteistöiltä yhtiölle sellaisenaan. Aalto-yliopiston taideteollinen korkeakoulu toimii yksityisissä vuokratiloissa Helsingin Arabianrannassa. Yhtiöllä on myös muita vuokralaisia, mutta yli 90 % tiloista on vuokrattu Aalto-korkeakoulusäätiölle.


title: Aalto-Yliopistokiinteistöt

text: Vuonna 2015 Aalto-yliopisto osti Senaatti-kiinteistöjen osuuden itselleen, jolloin sen omistusosuus nousi 100 prosenttiin.


title: Dana Hussein Abdul-Razzaq

text: Dana Hussein Abdul-Razzaq (kirjoitettu myös muodossa Dana Abdulrazak, s. 3. tammikuuta 1986) on irakilainen pikajuoksija. Hän oli kiekonheittäjä Haider Jabreenin ohella ainoa Irakia edustanut urheilija Pekingin kesäolympialaisissa 2008. Abdul-Razzaqin lajina kisoissa oli naisten 100 metrin juoksu. T-paidassa ja pyöräilyshortseissa juossut Abdul-Razzaq teki alkuerissä ennätyksensä 12,36, jolla sijoittui erässään kuudenneksi ja kaikkiaan sijalle 59.


title: Dana Hussein Abdul-Razzaq

text: Time-lehti valitsi ennen Pekingin kisoja Abdul-Razzaqin listalleen "100 olympiaurheilijaa, joita seurata". Sotaa käyneessä Bagdadissa harjoitellut Abdul-Razzaq on šiiamuslimi ja hänen valmentajansa Yousif Abdul-Rahman on sunnimuslimi.


title: Dana Hussein Abdul-Razzaq

text: Berliinin MM-kisoissa 2009 hän karsiutui alkuerissä ajalla 12,38. Lontoon olympialaisissa 2012 hän sijoittui karsintaerässään toiseksi ajalla 11,91, mutta jäi alkueränsä viimeiseksi tuulituloksella 11,81. Istanbulin MM-hallikisoissa 2012 hän karsiutui 60 metrin alkuerissä ajalla 7,78 ja Moskovan MM-kilpailuissa 2013 200 metrin juoksun alkuerissä ajalla 24,57.


title: Dana Hussein Abdul-Razzaq

text:
Pan-Arabian kisoissa Abdul-Razzaq on saavuttanut hopeaa 100 metrillä Kairossa 2007. Dohassa 2011 hän voitti 100 metriä Irakin ennätysajalla 11,88, sai hopeaa 200 metrillä ja pronssia 400 metrillä. Arabian yleisurheilumestaruuskilpailuissa hän sai Damaskoksessa 2009 pronssia 100 metrillä ja kultaa 4 × 400 metrin viestissä. Al-Ainissa 2011 hän voitti 400 metriä, oli toinen 100 metrillä ja kolmas 200 metrillä. Dohassa 2013 hän voitti Arabian-mestaruuden 200 metrillä. Länsi-Aasian kisoissa Dohassa 2005 hän sai pronssia 100 metrillä. Länsi-Aasian yleisurheilumestaruuskilpailuissa hän on saanut Aleppossa 2010 pronssia 100 ja 200 metrillä sekä kultaa molemmissa viesteissä. Dubaissa 2012 hän voitti 100 metriä ja oli toinen 200 metrillä.
Lähde: Tilastopaja


title: Totuusehto

text: Totuusehdolla tarkoitetaan semantiikassa lauseen totuuden välttämättömiä ja riittäviä ehtoja. Totuusehdot pätevät siis silloin ja vain silloin kun lause on tosi. Esimerkiksi lause ”Helsingissä sataa vettä” on totta jos ja vain jos Helsingissä sataa vettä.


title: Totuusehto

text: Muodollisemmin esitettynä voimme ajatella totuusehtoja jonain, joka tekee lauseen todeksi semanttisen totuusteorian mukaisesti. Näin ajateltuina totuusehdot ovat teoreettisia entiteettejä. Oletetaan esimerkiksi, että tietyssä totuusteoriassa sana ”Halonen” viittaa Tarja Haloseen ja ilmaisu ”on elossa” liittyy tällä hetkellä elävien olentojen joukkoon. Tällöin eräs tapa esittää lauseen ”Halonen on elossa” totuusehdot on järjestetty pari . Sanomme, että ”Halonen on elossa” on totta jos ja vain jos sanan ”Halonen” viittauksen kohde kuuluu joukkoon, joka liittyy ilmaisuun ”on elossa”, eli jos ja vain jos Tarja Halonen on elossa.


title: Totuusehto

text: Lauseen totuusehtojen katsotaan yleisesti olevan eri asia kuin lauseen merkitys. Niiden välillä voidaan kyllä nähdä yhteys: esimerkiksi Ludwig Wittgenstein katsoi, että lauseen merkitys ymmärretään, kun tiedämme sen totuusehdot. Kuitenkin on monia lauseita, jotka ymmärretään, vaikka niiden totuusehdot ovat epävarmat. Eräs suosittu argumentti tämän näkemyksen puolesta on se, että jotkut lauseet ovat välttämättä tosia — eli ne ovat tosia riippumatta siitä, mitkä asiaintilat vallitsevat. Kaikilla tällaisilla lauseilla on samat totuusehdot, mutta niillä ei välttämättä ole sama merkitys. Vastaavasti joukot {x: x on elossa} ja {x: x on elossa ja x ei ole kivi} ovat identtiset — niihin kuuluu tasan samat jäsenet — mutta tästä huolimatta lauseilla ”Halonen on elossa” ja ”Halonen on elossa eikä ole kivi” on oletettavasti eri merkitys.


title: Asino

text: Asino () on kaupunki ja Asinon piirin hallintokeskus Tomskin alueella Venäjällä. Se sijaitsee Obin sivujoen Tšulymin varrella 109 kilometriä Tomskista koilliseen. Taigan asemalta lähtevä sivurata yhdistää sen Siperian rataan.


title: Asino

text: Väestönlaskennan 2010 mukaan Asinon kaupungissa asui 25 618 ja koko piirissä 36 459 henkeä.


title: Asino

text: Vuonna 1895 syntyneen siirtolaistaajaman nimenä oli aluksi "Ksenijevski" Nikolai II:n sisaren Ksenijan mukaan. Vuonna 1933 taajama sai nimen Asino ja vuonna 1952 siitä tuli kaupunki. Nykyään siellä on lähinnä puunjalostus- ja elintarviketeollisuutta. Kaupungissa toimii kotiseutumuseo.


title: Beyond a Reasonable Doubt

text: Beyond a Reasonable Doubt voi tarkoittaa ainakin seuraavia:


title: Franck Lagorce

text: Franck Lagorce (s. 1. syyskuuta 1968) on entinen ranskalainen F1-kuljettaja.


title: Franck Lagorce

text: Hän osallistui kahteen F1-osakilpailuun kaudella 1994. Hän oli 11. Australian GP:ssä eikä saavuttanut pisteitä.


title: Franck Lagorce

text: Lagorce kilpaili Ranskan Formula Ford -sarjassa vuosina 1987–1989 ennen siirtymistään Formula Renault -sarjaan vuonna 1990. Hän voitti Ranskan F3-sarjan mestaruuden vuonna 1992. Lagorce kilpaili F3000-sarjassa kahden vuoden ajan voittaen neljä kilpailua. Hän toimi kaudella 1994 Ligierin testikuljettajana saaden ajopaikan kahteen viimeiseen kilpailuun, kun Johnny Herbert siirtyi Benettonille JJ Lehdon tilalle Lehdon siirtyessä Sauberille. Lagorce toimi Fortin testikuljettajana kaudella 1996. Hän ajoi myös Le Mansin 24 tunnin ajoja ollen luokkansa toinen vuoden 1996 kilpailussa.


title: Franck Lagorce

text: Lagorce voitti Renault Spider Trophyn vuonna 1996. Hän on ajanut 2000-luvulla enimmäkseen GT- ja urheiluautoluokissa.


title: Helsingin Yliopistokiinteistöt

text: Helsingin Yliopistokiinteistöt Oy () on yksi kolmesta vuonna 2009 perustetusta kiinteistösijoitusalan osakeyhtiöstä, joihin siirrettiin valtionyhtiö Senaatti-kiinteistöjen koko yliopistokiinteistöjen toimiala.


title: Helsingin Yliopistokiinteistöt

text: Helsingin Yliopistokiinteistöt Oy:n kotipaikka on Helsinki. Yhtiön osakkaina ovat kaikki pääkaupunkiseudun julkisoikeudelliset yliopistot Aalto-yliopistoa lukuun ottamatta, eli Helsingin yliopisto, Svenska handelshögskolan ja Taideyliopisto sekä Senaatti-kiinteistöt. Yhtiön toimitusjohtajana toimi vuonna 2017 Jukka Kumara.


title: Helsingin Yliopistokiinteistöt

text: Alun perin yliopistot saivat kaksi kolmasosaa yhtiön osakkeista, yksi kolmasosa jäi Senaatti-kiinteistöille. Ratkaisulla turvattiin yliopistolain muutoksen myötä valtiontaloudesta irtautuneiden yliopistojen vakavaraisuus.


title: Helsingin Yliopistokiinteistöt

text: Senaatti-kiinteistöjen omistusosuus yliopistokiinteistöyhtiöissä ja sen aiheuttamat korkeat vuokrat herättivät keskustelua keväällä 2014. Myös eduskunnan tarkastusvaliokunta piti yliopistoilta saatujen vuokratulojen tulouttamista valtiolle ongelmallisena.


title: Helsingin Yliopistokiinteistöt

text: Valtio luopui omistusosuudestaan vuonna 2015, kun Helsingin Yliopistokiinteistöt Oy osti omat osakkeensa Senaatti-kiiteistöiltä markkinahinnalla.


title: Troy

text: Troy voi tarkoittaa muun muassa seuraavia:


title: My Girl

text: My Girl voi tarkoittaa seuraavia asioita:


title: Defiance

text: Defiance voi tarkoittaa ainakin seuraavia:


title: Esteban Vigo

text: Esteban Vigo (s. 17. tammikuuta 1955) on espanjalainen jalkapallovalmentaja ja entinen pelaaja. Hän on toiminut Almerían päävalmentajana huhtikuusta 2012 lähtien.


title: Esteban Vigo

text: Vigo pelasi aktiiviurallaan piskuisten espanjalaisseurojen lisäksi CD Málagassa ja FC Barcelonassa. Barcassa Vigo pelasi 10 vuoden aikana 166 liigaottelua ja oli voittamassa katalonialaisseuralle Espanjan mestaruuden lisäksi kolmea cup-mestaruutta sekä Cup-voittajien Cupia. Vigo päätti aktiiviuransa 1991 Málagassa.


title: Esteban Vigo

text: Valmennustehtäviin Vigo siirtyi vuonna 1995 kun piskuinen UD Almería palkkasi hänet päävalmentajakseen. Pesti seurassa jäi lyhyeksi ja vaatimattomaksi, sillä Alméria sijoittui kaudella 1995–1996 Segunda Divisiónissa vasta sijalle 16.


title: Esteban Vigo

text: Vigo oli vuosia sivussa jalkapallotehtävistä, kunnes hän vuonna 2002 liittyi FC Barcelonan organisaatioon seuran C-joukkueen valmentajaksi. Vuoden jälkeen hän jätti Barcan ja siirtyi Segundassa pelanneen Xerezin päävalmentajaksi. Kiertolaiselämä jatkui ja kaudella 2004–2005 Vigo luotsasi Córdobaa.


title: Esteban Vigo

text: Kaudella 2005–2006 Vigo haki kokemuksia ulkomailta toimien romanialaisen Dinamo Bukarestin apulaisvalmentajana. Hän palasi 2007 Espanjaan UE Lleidan luotsiksi. 2008 hän siirtyi toistamiseen Xerezin päävalmentajaksi. Ensimmäinen kausi uudella yrittämällä toi heti loistavan tuloksen, sillä Xerez nousi kauden päätteeksi pääsarjatasolle ensi kertaa seuran historiassa. Kauden kruunuksi Xerez vei myös Segundan mestaruuden ennen Real Zaragozaa ja CD Tenerifeä. Kauden jälkeen hän siirtyi yllättäen Hérculesin perämiseen. Yhteistyö oli menestyksekästä ja seura nousi kolmantena joukkueena pääsarjaan kauden 2009/10 jälkeen.


title: Esteban Vigo

text: 20. maaliskuuta 2011 hänet erotettiin Hérculesin päävalmentajan paikalta jo pitkään jatkuneiden joukkueen heikkojen esitysten takia.


title: Biman Bangladesh Airlines

text: Biman Bangladesh Airlines (bengal. বিমান বাংলাদেশ এয়ারলাইনস) on Bangladeshin kansallinen lentoyhtiö, joka on perustettu vuonna 1972. Lentoyhtiön solmukohtana toimii Bangladeshin pääkaupungissa sijaitseva Shahjalalin kansainvälinen lentoasema.


title: Biman Bangladesh Airlines

text: Biman Bangladesh Airlines lentää 22 kohteeseen 12 koneella. Yhtiö on tilannut 14 konetta ja sillä on optio kymmeneen koneeseen. Lentoyhtiön kanta-asiakasohjelma on nimeltään Frequent Flyer Programme.


title: Biman Bangladesh Airlines

text: Biman Bangladesh Airlinesilla on 12 konetta laivastossa ja 14 konetta tilauksessa.


title: Punamedestäjät

text: Punamedestäjät ("Aethopyga") on medestäjien heimoon kuuluva varpuslintusuku. Punamedestäjien sukuun kuuluu BirdLifen mukaan 22 lajia. Suvun lajimäärä voi vaihdella eri lähteissä.


title: Antics

text: Antics on indie rock-yhtye Interpolin toinen albumi, joka julkaistiin vuonna 28. syyskuuta 2004.


title: Antics

text: Albumi debytoi Suomen virallisen listan sijalla 36.


title: Välttämätön ja riittävä ehto

text: Välttämättömät ja riittävät ehdot viittaavat logiikassa väittämien välisiin implikatiivisiin suhteisiin. Väite "p" on väitteen "q" välttämätön ehto, jos "q" ei voi olla tosi, ilman että "p" on tosi. Väite "p" on väitteen "q" riittävä ehto, jos "p":n totuus takaa sen, että myös "q" on tosi.


title: Välttämätön ja riittävä ehto

text: Se, että "p" on "q":n välttämätön ja riittävä ehto ilmaistaan yleensä konjunktiolla ”jos ja vain jos” tai sen lyhenteellä ”joss”, eli "q" joss "p".


title: Välttämätön ja riittävä ehto

text: Väittämän "välttämättömän ehdon" () tulee täyttyä, jotta väittämä olisi tosi. Muodollisesti esitettynä, väittämä "p" on väittämän "q" välttämätön ehto jos "q" implikoi "p":n, eli jos ja vain jos väite ”jos "q" niin "p"” on tosi. Toisin sanoen lauseessa


Välttämätön ja riittävä ehto


title: Välttämätön ja riittävä ehto

text: "p" on välttämätön ehto "q":lle.


title: Välttämätön ja riittävä ehto

text: Esimerkiksi kyky hengittää on välttämätöntä ihmisen elämälle. Vastaavasti lukua 2 suuremmille kokonaisluvuille pätee, että parittomuus on välttämätön ehto sille, että luku on alkuluku, koska 2 on ainoa kokonaisluku, joka on sekä parillinen että alkuluku.


title: Välttämätön ja riittävä ehto

text: Väittämän "riittävä ehto" on ehto, joka täyttyessään takaa sen, että väittämä on tosi. Muodollisesti esitettynä väittämä "p" on väittämän "q" riittävä ehto jos "p" implikoi "q":n, eli jos ja vain jos väite ”jos "p" niin "q"” on tosi. Toisin sanoen lauseessa


title: Välttämätön ja riittävä ehto

text: "p" on riittävä ehto "q":lle.


title: Välttämätön ja riittävä ehto

text: Esimerkiksi hyppääminen on riittävä ehto maasta irtautumiselle, koska hyppäämiseen kuuluu oleellisena maasta irtautuminen. Vastaavasti riittävä ehto luvun parillisuudelle on, että jakamalla se luvulla 2 saadaan tulokseksi kokonaisluku.


title: Välttämätön ja riittävä ehto

text: Ehto voi olla joko välttämätön tai riittävä ilman, että se olisi samalla toista. Esimerkiksi:Ehto voi olla sekä välttämätön että riittävä. Esimerkiksi:


title: Leppävaaran Sisu

text: Leppävaaran Sisu (LeSi) on vuonna 1923 perustettu espoolainen urheiluseura, jonka lajeja ovat yleisurheilu, ryhmäliikunta, suunnistus, hiihto, kuntolentopallo ja shakki. Seura järjestää yhdessä Espoon Akilleksen kanssa Espoorastit-kuntosuunnistusta sekä yhdessä Viipurin Urheilijoiden kanssa vuosittain Länsiväyläjuoksun.


title: Leppävaaran Sisu

text: Suunnistaja Marita Ruoho, aitajuoksija Jarmo Ikävalko, korkeushyppääjä Veli-Pekka Kokkonen ja keihäänheittäjä Seppo Hovinen ovat edustaneet seuraa.


title: Tuomas Sallinen

text: Tuomas Sallinen (s. 1958) on suomalainen elokuvaohjaaja ja muusikko. Hän opiskeli ensin ammattimuusikoksi Sibelius-Akatemiassa pääaineenaan sello. Hän on toiminut ammattimuusikkona vuosina 1978–1983 soittaen muun muassa Helsingin, Kuopion ja Kotkan kaupunginorkestereissa.


title: Tuomas Sallinen

text: Sallisen ehkä tunnetuin työ on hänen ainoa valkokangaselokuvansa "Routasydän" (1993), joka on tulevaisuuteen sijoittuva tarina EU-Suomesta. Televisiolle hän on ohjannut muun muassa televisiosarjan "Mikset sä soita?" (1994). Sallinen on ohjannut lukuisia dokumenttielokuvia (osan Ranskassa) ja televisiodraamaa sekä toiminut myös tuottajana. Tuottajana hänen ohjelmistonsa on laaja aina realitysarjoista kansainvälisiin yhteistuotantoihin. Realitysarjoista hän on tuottanut muun muassa "Suurta Seikkailua" ja "Unelmakämppää".


title: Tuomas Sallinen

text: Sallinen valittiin 1990-luvun alussa niin sanottuun "sparrausrinkiin", jonka rahoittamana hän ohjasi elokuvan "Kuvia kuolemasta". Sallisen menestynein ohjaustyö on fiktio "Yön lapsi" (1991), jota on myyty yli kahteenkymmeneen maahan.


title: Tuomas Sallinen

text: Sallinen on säveltäjä Aulis Sallisen poika. Hän on tehnyt isästään elokuvan "Kohtaamisia isäni Aulis Sallisen kanssa" (2006).


title: Titus (apostoli)

text: Titus (vuoden 1933 raamatunsuomennoksessa Tiitus) oli apostoli ja Paavalin opetuslapsi.


title: Titus (apostoli)

text: Titus mainitaan useita kertoja Paavalin kirjeissä, mutta ei Apostolien teoissa. Paavali kirjoitti hänelle yhden kirjeistään, joka on nykyisin osa Raamattua. Sen alussa Paavali nimittää Titusta ”hengelliseksi pojakseen” (vanhan suomennoksen mukaan ”oikeaksi pojakseen yhteisen uskon perusteella”), minkä on tulkittu tarkoittavan, että Titus oli juuri Paavalin vaikutuksesta kääntynyt kristinuskoon.


title: Titus (apostoli)

text: Titus oli kreikkalainen. Paavali otti hänet sekä Barnabaan mukaansa osallistuessan Jerusalemissa vuonna 48 pidettyyn apostolien kokoukseen. Paavali lähetti myöhemmin Tituksen myös sovittelijaksi itsensä ja Korintin seurakunnan välille. Tämän jälkeen Paavali yritti tavata hänet Trooaassa, mutta onnistui kohtaamaan hänet vasta myöhemmin Makedoniassa.


title: Titus (apostoli)

text: Tituksen nimellä kulkee apokryfinen "Tituksen kirje", jossa ylistetään naimattomuutta. Se tunnetaan kuitenkin vain 700-luvulla tehdystä latinankielisenä käsikirjoituksena..


title: Titus (apostoli)

text: Tituksesta on kirjoitettu myös "Tituksen teot" -niminen apokryfinen kirja. Siinä kirjoittajaksi ilmoitetaan Zeenan, joka mainitaan myös Paavalin kirjeessä Titukselle ja jonka Titus Paavalin kehotuksesta varusti matkalle yhdessä Apolloksen kanssa. Kirjan vanhimmat tunnetut käsikirjoitukset ovat 400-luvulta.


title: Titus (apostoli)

text: Titus saapui yhdessä Paavalin kanssa Välimeressä sijaitsevan Kreetan saaren etelärannikolle vuonna 59 jaa. He toivat saarelle kristinuskon. Raamatun mukaan Titus jäi tällöin Kreetaan ja Tituksesta tuli saaren ensimmäinen piispa. Tituksella oli vaikeuksia käännyttää pakanallisia kreetalaisia, ja lopulta hän kuolikin marttyyrina. Perimätiedon mukaan hän kuoli 93-vuotiaana elettyään koko ikänsä naimattomana. Hänet haudattiin Ágios Títoksen kirkkoon Iraklioniin. Vähitellen kristinusko kuitenkin pääsi vallalle saarella ja kehittyi edelleen ortodoksisuudeksi.


title: Titus (apostoli)

text: Nykyiset tutkijat ovat kuitenkin kyseenalaistaneet pastoraalikirjeiden aitouden, minkä vuoksi ei myöskään pidetä varmana, onko Titus todella toiminut Kreetassa.


title: Titus (apostoli)

text: Osmanien saatua koko Kreeta haltuunsa vuonna 1669, poistuivat saarella ennen heitä hallinneet venetsialaiset saarelta mukanaan Tituksen pääkallo. Pääkallo palautettiin Venetsiasta takaisin Kreetalle vasta vuonna 1966. Nykyisin pääkallo on Ágios Títoksen kirkossa Iraklionissa, ja se on yksi kirkon arvokkaimmista pyhäinjäännöksistä.


title: Titus (apostoli)

text: Myöhemmin Tituksesta tehtiin Kreetan suojeluspyhimys. Kreetalla järjestetään vuosittain 25. elokuuta juhla Tituksen kunniaksi.


title: Titus (apostoli)

text: Ortodoksisessa kirkossa Tituksen muistopäivä on 25. elokuuta, kun taas katolisessa kirkossa Tituksen ja Timoteuksen yhteinen muistopäivä on 26. tammikuuta.


title: Mutsun provinssi

text: Mutsun provinssi () on entinen Japanin provinssi, joka sijaitsi Honshūn pohjoisosassa. Se koostui nykyisistä Fukushiman, Miyagin, Iwaten ja Aomorin prefektuureista sekä Akitan prefektuuriin kuuluvista Kazunon ja Kosakan kunnista. Joskus siitä käytettiin myös nimeä Ōshū, vaikka virallisesti nimitys tarkoittaa Mutsun ja Dewan yhdistettyjä provinsseja.


title: Mutsun provinssi

text: Mutsu oli yksi viimeisistä provinsseista, jotka Japani valtasi alkuperäisiltä Ainuteilta. Provinssin muinainen pääkaupunki sijaitsi nykyisen Miyagin prefektuurin alueella. Vuonna 709 Mutsu ja naapuriprovinssi Echigo kapinoivat, mutta hallinto lähetti joukkoja tukahduttamaan kapinan. Vuonna 712 Mutsu erotettiin Dewasta ja siitä tehtiin oma provinssinsa.


title: Mutsun provinssi

text: Meiji-kauden aikana Mutsu hajotettiin neljään uuteen provinssiin: Rikuchū, Rikuzen, Iwaki, and Iwashiro.


title: Samu Kaaresvirta

text: Samu Kaaresvirta (s. 2. maaliskuuta 1981 Turku) on suomalainen koripalloilija. 16 kautta Suomen pääsarjassa pelannut ja vuonna 2004 Suomen mestaruuden voittanut Kaaresvirta edustaa I-divisioona B:ssä pelaavaa kasvattajaseuraansa, kaarinalaista Ura Basketia. Hänet on tunnettu muun muassa tarkkana kolmen pisteen heittojen heittäjänä.


title: Samu Kaaresvirta

text: Kaaresvirta on Kaarinan Uran kasvatti. Hän siirtyi Piilosetista Salon Vilppaaseen kaudeksi 2001–2002 ja pelasi joukkueessa kahden kauden ajan. Kaaresvirta siirtyi Kouvoihin vuonna 2003 ja voitti seuran kanssa heti ensimmäisellä kaudella SM-kultaa. Kuuden kauden jälkeen Kouvoissa Kaaresvirta siirtyi takaisin Saloon yhden vuoden sopimuksella. Kaaresvirran johdattamana Vilpas onnistui säilyttämään sarjapaikan ja sopimusta jatkettiin. Toukokuussa 2014 Kaaresvirta teki Vilppaan kanssa jatkosopimuksen.


title: Samu Kaaresvirta

text: Tammikuussa 2014 Kaaresvirta pelasi 500. runkosarjaottelunsa pääsarjatasolla. Kaaresvirta päätti pääsarjauransa kauden 2014–2015 jälkeen ja teki seuraavaksi kaudeksi pelaajasopimuksen I-divisioona B:ssä pelanneen kaarinalaisen Ura Basketin kanssa.


title: Krasnoselkupin piiri

text: Krasnoselkupin piiri () on paikallinen itsehallintoalue Jamalin Nenetsian autonomisessa piirikunnassa Venäjällä.


title: Krasnoselkupin piiri

text: Piiri sijaitsee Jamalin Nenetsian kaakkoisosassa. Sen läpi virtaa Tazjoki. Piirin kaakkoisosassa Tazin yläjuoksulla sijaitsee Ylä-Tazin luonnonpuisto, jonka laajuus on 6 313 neliökilometriä.


title: Krasnoselkupin piiri

text: Vuonna 1944 perustetun piirin pinta-ala on 106 270 neliökilometriä. Tämä liikenteellisesti syrjäinen kunnallispiiri oli asukasluvultaan Jamalin Nenetsian pienin; piirissä asui yhteensä 6 204 henkeä (vuonna 2010). Piiri jakautuu hallinnollisesti kolmeen maalaiskuntaan. Hallinnollinen keskus on Krasnoselkupin kylä, jonka maalaiskunnassa asui 3 874 henkeä. Tolkan maalaiskunnassa asukkaita oli 1 996 ja Rattan kylän maalaiskunnassa 234. Muita asuttuja paikkoja ovat Kikijaki ja Sidorovsk.


title: Krasnoselkupin piiri

text: Vuoden 1989 väestönlaskennan mukaan piirin asukkaista 54,5 % oli venäläisiä, 14,6 % selkuppeja, 12,2 % ukrainalaisia, 4,2 % tataareja, 2,4 % nenetsejä, 2,5 % valkovenäläisiä ja 0,6 % hanteja.


title: Krasnoselkupin piiri

text: Seudun kantaväestöä ovat selkupit. Vuosina 1601–1607 venäläiset kasakat rakensivat nykyisen Sidorovskin kylän lähelle Mangazejan kaupungin, joka jäi autioksi vuonna 1662.


title: Krasnoselkupin piiri

text: Perinteisiä elinkeinoja ovat poronhoito, metsästys ja kalastus. Piirissä tuotetaan myös sahatavaraa. Erityisesti piirin länsiosissa on huomattavat öljy- ja maakaasuvarat ja osa kentistä on tuotantokäytössä.


title: Krasnoselkupin piiri

text: Liikenneyhteydet ovat vaatimattomat; kunnollisia ympärivuotisia teitä ei piirin kylien välillä ole. Tieyhteys on kuitenkin olemassa Gubkinskista joillekin alueen länsiosan tuotantokäyttöön otetuista maakaasu- tai öljykentistä (esimerkiksi Gubkinski- Vojenta - Vahtovy). Piirikunnan liikennesuunnitelmien mukaan talvikaudella Urengoista kulkee itään talvitie Krasnoselkupiin saakka. Tolkasta on helikopteri- ja lentokoneyhteys Krasnoselkupiin, josta puolestaan on lentoyhteys Tjumeniin sekä helikopteriyhteys Tarko-Saleen Tjumenin ja Novyi Urengoin välisen rautatien varrelle.


title: Krasnoselkupin piiri

text: Krasnoselkupissa on kotiseutumuseo.


title: Karjalan sivistysseura

text: Karjalan Sivistysseura on yhdistys, joka toimii karjalaisen kielen ja kulttuuriperinnön vaalijana. Sen tavoite on yhdistää karjalaiset ylirajaisesti ylläpitämään karjalaista identiteettiään. Seura toteuttaa tätä työtä julkaisemalla kirjoja sekä kuusi kertaa vuodessa ilmestyvää Karjalan Heimo -lehteä, tukemalla tieteellistä tutkimusta sekä tallentamalla Karjalan kulttuuria, historiaa ja perinnettä sekä karjalan kieltä. Karjalan Sivistysseura järjestää kerran vuodessa heimopäiväviikonlopun kaikille karjalaisuudesta kiinnostuneille. Seura myös tukee kyykän pelaamista järjestemällä harjoituksia ja kyykkätapahtumia.


title: Karjalan sivistysseura

text: Karjalan Sivistysseura perustettiin vuonna 1906 nimellä Wienan Karjalaisten Liitto kohentamaan Vienan Karjalan henkistä ja aineellista tilaa. Nimensä Karjalan Sivistysseuraksi liitto muutti vuonna 1917.


title: Karjalan sivistysseura

text: Seura itse katsoo jatkavansa Tampereen työväentalolla 3. elokuuta 1906 perustetun Vienan karjalaisten liiton toimintaa. Ensimmäisenä puheenjohtaja toimi uhtualainen Aleksei Mitro. Vuodesta 1907 seura perusti lukutupia ja kouluja Vienan Karjalaan, mutta kohtasi vastustusta Venäjän valtion taholta, joten liiton toiminta käytännössä lakkasi vuonna 1911.


title: Karjalan sivistysseura

text: Vasta maaliskuun 1917 vallankumouksen jälkeen oli mahdollista jälleen toimia ja 9. huhtikuuta 1917 perustettiin Karjalan Sivistysseura (KSS), jonka puheenjohtajaksi valittiin Uhtualta Kuusamoon muuttanut Paavo Ahava (Afanasjev) ja sihteeriksi suomalainen kirjailija Iivo Härkönen. Seura kokosi lähetystön pyytämään Venäjän väliaikaiselta hallitukselta lupaa perustaa Vienaan suomenkielisiä kouluja. Myöhemmin vaatimukset kovenivat. toukokuussa 1917 seuran sisällä ja 12.-14.heinäkuuta Uhtualla heimopäivillä vaadittiin Itä-Karjalalle itsehallintoa ja 27. tammikuuta 1918 KSS oli jo järjestämässä Vienan Karjalan maakuntapäiviä, jossa jo vaadittiin itsenäisen Karjalan tasavallan perustamista.


title: Karjalan sivistysseura

text: Heimosotien aikana Vaasan senaatti ja myöhemmin Suomen hallitus myönsi seuralle varoja liitospropagandan harjoittamiseen Vienan ja Aunuksen Karjalassa. Heimosotien päätyttyä seuran tehtäväksi muodostui tuhansien itäkarjalan pakolaisten kulttuurin ja yhteyksien säilyttäminen.


title: Karjalan sivistysseura

text: Yhdistyksellä on ilmoituksensa mukaan nykyään n. 1400 jäsentä, järjestää vuosittain heimojuhlat ja julkaisee Karjalan Heimo -nimistä aikakauslehteä. Seura jakaa myös apurahoja ja pyrkii avustamaan karjalan-, suomen- ja vepsänkielten elvyttämistä Venäjän Karjalassa.


title: Karjalan sivistysseura

text: Vienan Karjalaisten Liiton ja Karjalan Sivistysseuran puheenjohtajat ovat usein istuneet tehtävässään useita vuosia:


title: HMS Agamemnon (1906)

text: HMS Agamemnon oli Britannian Kuninkaallisen laivaston Lord Nelson -luokan taistelulaiva.


title: HMS Agamemnon (1906)

text: Alus tilattiin William Beardmore and Companyltä osana vuosien 1904-1905 laivasto-ohjelmaa. Sen köli laskettiin 15. toukokuuta 1905 ja alus laskettiin vesille 23. kesäkuuta 1906. Se valmistui kesäkuussa 1908.


title: HMS Agamemnon (1906)

text: "HMS Agamemnon" liitettiin käyttöönotettaessa kesäkuussa 1908 Kotilaivaston Noreen sijoitettuun osastoon. Alus vaurioitui ajettuaan karille helmikuussa 1911. Korjausten jälkeen alus liitettiin syyskuussa 1913 tilapäisesti 4. Taistelulaivaviirikköön.


title: HMS Agamemnon (1906)

text: Ensimmäisen maailmansodan sytyttyä alus palveli Kanaalin laivaston 5. Taistelulaivaviirikössä, kunnes se purjehti helmikuussa 1915 yhdessä sisaraluksensa "HMS Lord Nelsonin" kanssa Dardanelleille, missä alus osallistui tulitukiosastoihin. Taisteluiden kuluessa alukseen osui yli 50 kertaa.


title: HMS Agamemnon (1906)

text: "HMS Agamemnon" ampui 5. toukokuuta 1916 kuusi naulaisellaan Zeppeliini LZ85:n alas Salonikassa, jonne se oli sijoitettu joukkojen evakuoinnin päätyttyä. Alus oli sijoitettuna sisaraluksensa kanssa joko Mudrosiin tai Salonikiin estämään saksalaisen risteilijän "Goebenin" murtautuminen Välimerelle. Alukset siirrettiin tammikuussa 1918 takaisin normaalipalvelukseen, koska saksalaisaluksesta ei saatu uusia havaintoja.


title: HMS Agamemnon (1906)

text: Turkin antautumisasiakirja allekirjoitettiin "HMS Agamemnonin" kannella, minkä jälkeen alus purjehti helmikuussa 1919 Chathamiin Englantiin.


title: HMS Agamemnon (1906)

text: "HMS Agamemnon" muutettiin radio-ohjattavaksi maalilaivaksi ja se palasi palvelukseen huhtikuussa 1923. Alus poistettiin palveluksesta joulukuussa 1926 Portsmouthissa, jolloin se korvattiin "HMS Centurionilla". Alus myytiin romutettavaksi 24. tammikuuta 1927.


title: Gilbert (Arizona)

text: Gilbert on kaupunki Yhdysvalloissa, Arizonan osavaltiossa. Kaupunki kuuluu Maricopan piirikuntaan. Sen pinta-ala on 111,88 km² ja siellä asui vuonna 2009 222 075 asukasta. Gilbert on yksi Arizonan osavaltion nopeimmin asukasmäärältään kasvavista kaupungeista; sen asukasluku oli vielä vuonna 109 697.


title: Gilbert (Arizona)

text: Gilbertillä on kaksi ystävyyskaupunkia:


title: HMS Agamemnon (1879)

text: HMS Agamemnon oli Britannian kuninkaallisen laivaston vuonna 1879 vesillelaskettu Ajax-luokan ironclad taistelulaiva.


title: HMS Agamemnon (1879)

text: "Agamemnonin" oli suunnitellut Nathaniel Barnaby Amiraliteetin vaatimusten mukaan. Aluksen tuli olla pienempi ja halvempi versio "HMS Inflexiblestä" kuitenkin ilman mastoja ja purjeita. Tulokseksi saatiin alus, jossa oli kaikki aiemman aluksen heikkoudet ja luovuttiin siinä saavutetuista hyvistä ominaisuuksista.


title: HMS Agamemnon (1879)

text: Aluksen tykit valittiin suurimmiksi mahdollisiksi alukseen kokoonnähden. Tykit asennettiin kahteen torniin aluksen keskelle yksi kummallekin laidalle.


title: HMS Agamemnon (1879)

text: "Agamemnon" palveli pääosan urastaan siirtomaissa. Alus oli vuosina 1884-1886 Kiinan asemalla, minkä jälkeen se palveli Välimerellä. Välimerellä alus oli vuosina 1886-1892 lukuun ottamatta Itä-Intian asemalla vietettyä yhdeksän kuukauden ajanjaksoa. Alus palasi Englantiin vuonna 1892, jolloin se siirrettiin reserviin. Alus myytiin romutettavaksi vuonna 1903.


title: Kadunlakaisijat

text: Kadunlakaisijat eli Kuutamosonaatti II: Kadunlakaisijat on vuonna 1991 ensi-iltaan tullut suomalainen kauhuelokuva, jonka on ohjannut ja käsikirjoittanut Olli Soinio. Se on Soinion elokuvan "Kuutamosonaatti" (1988) jatko-osa.


title: Kadunlakaisijat

text: "Kadunlakaisijat" on julkaistu Saksassa DVD:llä nimellä "Army of Zombies".


title: Kadunlakaisijat

text: Tarinan alkaessa koko Kyyrölän perheellä menee huonosti ja ainoa henkiinjäänyt on perunakellarista karannut Sulo. Arvo-veli on huonossa kunnossa. Hänen ruumiinsa on kärsinyt edellisen tarinan loppuselvittelyssä erittäin pahoja vaurioita, ja Äitee on kuollut maakellariin. Mutta vielä ei ole kaikkea menetetty, koska Sulolle tulevat mieleen sauna, viina ja terva. Niiden voimalla Sulo onnistuu herättämään läheisensä henkiin. Eloon herätetään samalla menettelyllä myös suohautaan haudatut punakaartilaiset. Perhe saa taas nautiskella laatukahvin merkeissä: Äitee sanoo juhlavasti "Kultamokkaa". Mutta pian on ruvettava tekemään jotakin, joten Äitee laittaa Arvon Helsingin bussiin etsimään töitä ja kieltää häntä kajoamasta naisiin.


title: Kadunlakaisijat

text: Pian kuitenkin Äitee päättelee Arvon lähettämistä kirjeistä, että pojan työnteko ja asuminen ei oikein tahdo sujua, joten hän lähtee toisen poikansa Sulon kanssa etsimään Arvoa.


title: Kadunlakaisijat

text: Arvo on omaksunut kaupunkilaiselämää, ja hänen harrastuksensa pontikankeitto sujuu ponupännäreillä. Hänen kiimansa vain yltyy, koska hän on joutunut turvautumaan seksitavaraliikkeen tuotteisiin. Kun hän pääsee kadunlakaisukoneen puikkoihin, hän tuntee jälleen kerran olevansa kaiken huipulla. Sillä on kiva kruisailla naisten perässä. Tällä kertaa Arvon seksuaalisen intohimon kohteena on julkisuuden henkilö Kata Kärkkäinen.


title: Kadunlakaisijat

text: Kun Elokuvan lehdistöesitteessä tunnustettiin, että "elokuvan Suomi Filmi imago on tietoinen valinta [- - ]: kyseessä on kauhufarssi. Huonon maun tyylipisteet on haettu vieläkin kauempaa edustaen trash- ja camp-huumoria", ei ole yllättävää, että aikalaiskriitikoilla oli elokuvasta täysin vastakkaisia näkemyksiä. Mikael Fränti (Helsingin Sanomat) kirjoittaa: "Kadunlakaisijat on väkinäisesti erilaisia perisuomalaisia asioita sekä ilmiöitä rienaava ja tabuja tönivä junttimainen kauhufarssi, joka hajoaa kaaosmaiseksi hakuammunnaksi ja huonon maun esittelyksi." Sauli Pesonen (Kaleva) puolestaan katsoo, että Kadunlakaisijat oli "idearikkain esitys lajissaan pitkään aikaan. [- -] Soinio herkuttelee pursuavilla ideoilla, kokonaisuus ei ole syvällinen, mutta menevä."


title: Kadunlakaisijat

text: Tv-maailman kirjoittaja toteaa kritiikissään, että kun Soinion edellisen elokuvan "Kuutamosonaatin" lajityyppi oli kauhu, jatko-osassa se "vaihtui sketsiviihteeksi, valitettavasti". Ilja Rautsi (Helsingin Sanomat) toteaa, että Kadunlakaisijat on kauhukomediana "harvinaista herkkua, vaikka kokonaisuutta on vaikea niellä". Osmo Peltonen (Kansan Uutiset) huomaa: "Elokuva onkin varannut häijyn piikin myös elokuvakriitikoille, noille makudiktaattoreille ja kulttuuripoliiseille."


title: KPMG

text: KPMG on yksi maailman suurimmista tilintarkastusyhtiöistä. Yhtiöllä on 162 000 työntekijää ja sen liikevaihto oli vuonna 2014 24,82 miljardia dollaria. KPMG on syntynyt useiden fuusioiden tuloksena. Yhtiö tarjoaa tilintarkastuspalvelujen lisäksi vero- ja lakipalveluja sekä liikkeenjohdon konsultointia. KPMG:n pääkonttori sijaitsee Amstelveenissa, Alankomaissa.


title: KPMG

text: Suomessa yhtiöllä on yli 1000 työntekijää. KPMG oli vuonna 2014 Suomen kolmanneksi suurin tilintarkastusyritys EY:n ja PwC:n jälkeen.


title: KPMG

text: KPMG Suomen pääkonttori sijaitsee Helsingissä osoitteessa Töölönlahdenkatu 3. Toimitusjohtajana toimii Kimmo Antonen.


title: Kaunis päivä

text: Kaunis päivä on Anna Puun debyyttialbumin toinen single, joka julkaistiin digitaalisesti 8. kesäkuuta 2009.


title: Kaunis päivä

text: Atria on käyttänyt kappaletta "Fresh" -tuotesarjansa mainoksessa vuonna 2009.


title: Kaunis päivä

text: Jukka Immosen ohjaama musiikkivideo esitettiin ensimmäisen kerran The Voice -kanavalla elokuun alussa 2009. Video on kuvattu studiolla, jossa Anna Puu levyttää kappaletta. Videolla esiintyvät myös levyn tuottajat Lasse Kurki ja Knipi, sekä trumpettia soittava Mikko Karjalainen.


title: Chakrami

text: Chakrami on sikhien käyttämä heittoase. Se on litteä metallirengas, jonka reuna on 3–5 cm paksu ja jossa on terävä ulkoreuna. Chakrami on halkaisijaltaan 13–30 cm. Sana chakrami tulee sanskritin kielen sanasta chakra, ja se tarkoittaa ympyrää tai rengasta. Chakrami lentää suoraan kovassakin tuulessa ja se voi muuttaa lentokorkeuttaan. Tämä on Chakramin aerodynaamisen muodon ansiota.


title: Chakrami

text: Chakrami on ollut monen kuvitteellisen peli- ja tv-sarjan hahmon asevalinta. Parhaiten Chakrami on tullut tunnetuksi tv-sarjasta Xena. Sarjan päähenkilö Xena pystyy heittämään Chakramin pitkänkin matkan päähän ja katkoo tällä tavoin vihollisten aseet tai estää muuten näiden pahat aikeet. Yleensä Xena heittää Chakramin ja se kimpoilee aikansa paikasta paikkaan, kunnes palaa takaisin Xenan käteen. Todellisuudessa Chakrami lentää vain suoraan, eikä palaa takaisin kuten bumerangi.


title: Mihail Voronin

text: Mihail Jakovlevitš Voronin (, 26. maaliskuuta 1945 Moskova – 22. toukokuuta 2004 Novo-Nikolskoje) oli neuvostoliittolainen telinevoimistelija ja olympiavoittaja.